कांग्रेस का जबाब दी उत्तरभारत के लोगन के? – Anjoria\nकांग्रेस का जबाब दी उत्तरभारत के लोगन के?\nजून 15, 2010 उत्तर भारतीय, कांग्रेस, मनसे\nमहाराष्ट्र का राजनीति में एगो समय उहो आइल रहे जब लमहर दिन से शासन करत आ रहल कांग्रेस आ ओकर संहतिया मिलियो के शिवसेना भाजपा गठबन्हन का आगा बौना लागे लागल रहे. एक बेर त ऊ सत्तो से बेदखल हो गइल. अबकी एह चुनाव से पहिले आइल बदलाव के मानव रचित कहल जाव भा बिलाई का भाग से सिंकहर टूटल, कांग्रेस के मनसे का रुप में आशा के किरन लउके लागल. ठीक चुनाव का पहिले कवनो नया दल के जनम कई तरह के चरचो शुरु करावेला आ उहो जब राष्ट्र, महाराष्ट्र, आ मुंबई महानगरपालिका के चुनाव होखे वाला होखे. खैर एकरा पर त बहुते बहस हो चुकल बा एहसे आजु हम बस आजु का हालात पर बात करीं त ठीक रही.\nजवना पार्टी के कांग्रेस अपना हित में बस वोट कटुआ मान के चलल रहे ऊ पार्टी वोट त कटबे कइलस अतना ताकतो में आ गइल कि ओकर ११ गो विधायक चुना गइले. कवनो सत्तारुढ़ पार्टी खातिर ई सदस्य कपरबथी बन सकत रहले बाकिर विधानसभा के पहिलके दिने ओहमें से चार गो सदस्य के चार साल खातिर निलम्बित कर दिहल गइल. जहाँ एह बात के आरोप लागत रहे कि मनसे कांग्रेस आ ओकरा साथियन का चलते जनमल बिया ओहिजा मनसे विधायकन के निलम्बन फेर कई नया सवालन के जनम दे दिहलस आ पुरनका विवाद पर विराम लगा दिहलस.\nजबले चुनाव ना रहे तबले त सब कुछ शान्त चलत रहल बाकिर विधानपरिषद आ राज्यसभा के चुनाव आवते राजनीति का गलियारा में हलचल हो गइल. महाराष्ट्र विधानसभा में अपना औकात मुताबिक तीन गो उम्मीदवार से एगो बेसी कांग्रेसो उतरलस आ राकांपो कुछ कम वोट होखला का बावजूद तीन गो उम्मीदवार दिहलस. अचरज त तब भइल जब कांग्रेस के चारो आ राकांपा के तीनो उम्मीदवार जीत गइले. मुख्यमंत्री अशोक चव्हाण ओह घरी कहलन कि उनका पार्टी के मनसे से कवनो समझौता ना रहे. दोसरा तरफ आपसी तालमेल से लड़त शिवसेना भाजपा के एगो उम्मीदवार हार गइल. परिणाम आवते कांग्रेस आ राकांपा मनसे के समर्थन के बात खारिज कर दिहले. बाकिर वोट के गिनती देखल जाव त कांग्रेस के चारो उम्मीदवार के जीते खातिर १०८ वोट के जरुरत रहे आ ओकरा लगे १०० वोट रहे. ८ गो वोट बाहर से जुगाड़े के रहे. राकांपा का लगे आपन ६२ आ निर्दलियन के ११ गो मिला के ७३ गो वोट रहे आ ओकरा १७ गो वोट के जुगाड़ करे के रहे. सवाल रहे कि ई वोट आई कहवाँ से? जवाब के एक इशारा त तब मिल गइल जब मनसे के चारो निर्दलीय विधायकन के वोट डाले के अनुमति दे दिहल गइल.\nचुनावी गणित त इहे कहत बा कि मनसे का ११ विधायकन का समर्थन से कांग्रेस राकांपा गठबन्हन के सातो उम्मीदवार जीत गइले बाकिर का अपना विधायकन के निलम्बन खतम करावे खातिर मनसे एह लोग के समर्थन दिहलस? कांग्रेस त एह बात से साफ इन्कार कर दिहलस बाकिर छगन भुजबल समर्थन दिहला खातिर मनसे के धन्यवाद दे दिहले. बात अझुराइले रह जाइत अगर कहानी में ट्विस्ट ना आ जाइत. शिवसेना प्रमुख बाल ठाकरे आरोप लगा दिहलन कि मनसे पईसा ले के कांग्रेस के समर्थन दिहलस. एहसे भनभना के राज ठाकरे सब बतिये उजागर कर दिहले. कहले कि हँ हमार एगारहो विधायक कांग्रेस के वोट दिहले बाकिर पइसा खातिर ना अपना विधायकन के निलम्बन रद्द करावे खातिर.\nअब एह पूरा खेल में जवन भइल तवन भइल आ सभे अपना स्वार्थ खातिर कुछ ना कुछ कइल आ कामयाबो रहल बाकिर ओह जनता के का होखी जेकरा के मार मार के मनसे पार्टी सुर्खियन में आइल आ जेकरा के बचावे का नाम पर कांग्रेस राकांपा गठबन्हन सत्ता में आइल? यदि कांग्रेस का लगे आपन सत्ता\nपावे के सहारा बस मनसे बा त ओह निरीह जनता के का होखी जे मार खाइयो के कांग्रेस राकांपा के आपन सहारा मनले रहुवे. कांग्रेस के एह बात के जवाब देबही के पड़ी कि अगर बाद में कांग्रेस आ मनसे एक हो जाई त उत्तर भारतियन के का होखी? बिहार के होखे वाला चुनाव में बिहारी वोटरो कांग्रेस से एह बात के जवाब मँगीहे.\nअशोक भाटिया स्वतंत्र पत्रकार हईं. उहाँ से मुंबई का फोन 09221232130 पर संपर्क कइल जा सकेला.\nई ह भोजपुरिया इंटरनेट\nभोजपुरी का प्रति हमनियो के कुछ फर्ज बनेला, चलीं ओकरा के निभावे


Amit Choubey's Page - JaiBhojpuri.com\nBlog PostsDiscussionsEventsGroupsPhotosPhoto AlbumsVideos Amit Choubey's Likes Amit Choubey's Friends\nView All Amit Choubey's Page\nशशि कुमार सिंह (SHASHI) leftacomment for Amit Choubey"प्रणाम आ जय भोजपुरी\n"Oct 5, 2012Rajeev Mishra "राजीव भोजपुरिया" leftacomment for Amit Choubey"भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा"Oct 5, 2011शशि कुमार सिंह (SHASHI) leftacomment for Amit Choubey"प्रणाम आ जय भोजपुरी\nआ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटेप्रोग्राम के बारे मे जान्कारी नीचे बाल दुनो लिंक प दिहल गैईल बा....आशा बा ०३/१२ २०११ के सिवान मे…"Oct 5, 2011नबीन भोजपुरिया ( NB ) leftacomment for Amit Choubey"अमित जी प्रणाम आ जय भोजपुरी\nजय भोजपुरी जिया भोजपुरी चला जीरादेई"Oct 5, 2010Ashutosh Ranjan leftacomment for Amit Choubey"जनम दिन के बहुत बहुत बधाई आ शुभकामना बा...."Oct 5, 2010Mritunjay Singh and Amit Choubey are now friendsMay 16, 2010Admin leftacomment for Amit Choubey"अमित जी, जय भोजपुरी डॉट कॉम पर राउर स्वागत बा..."Nov 22, 2009Amit Choubey is nowamember of JaiBhojpuri.comNov 22, 2009 Welcome Them! RSS\nDedicated Bhojpuri man with clear vision and passion for developed Bihar.Doing Development studies at IDS,World's best institute.Basically an engineer with electronics degree with couple years of experience.\nAt 10:29am on October 5, 2012, शशि कुमार सिंह (SHASHI) said… प्रणाम आ जय भोजपुरी\nAt 2:49pm on October 5, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा At 7:40am on October 5, 2011, शशि कुमार सिंह (SHASHI) said… प्रणाम आ जय भोजपुरी\nआ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटेप्रोग्राम के बारे मे जान्कारी नीचे बाल दुनो लिंक प दिहल गैईल बा....आशा बा ०३/१२ २०११ के सिवान मे भेट होई................http://www.jaibhojpuri.com/events/4-2011?id=3634233%3AEvent%3A336282&page=-1#last_commenthttp://www.jaibhojpuri.com/forum/topics/2-1ऐहीजा राउर सुझाव आ विचार आमंत्रित बा....................राउर सुझाव आ विचार के बेसब्री से इन्तजार बा .http://www.jaibhojpuri.com/forum/topics/3634233:Topic:338803जय भोजपुरी At 8:49am on October 5, 2010, नबीन भोजपुरिया ( NB ) said… अमित जी प्रणाम आ जय भोजपुरी\nजय भोजपुरी जिया भोजपुरी चला जीरादेई At 12:46am on October 5, 2010, Ashutosh Ranjan said… जनम दिन के बहुत बहुत बधाई आ शुभकामना बा.... At 10:39pm on November 22, 2009, Admin said… अमित जी, जय भोजपुरी डॉट कॉम पर राउर स्वागत बा... No comments yet!


हज के धनराशि बीस मई ले जमा करे के आदेश – टटका खबर\nहज के धनराशि बीस मई ले जमा करे के आदेश\nउत्तर प्रदेश हज समिति हज खातिर चुनाइल सगरी यात्रियन से बीस मई से पहिले धनराशि जमा करे के रसीद, असल पासपोर्ट, आ बाकी कागजात बीस मई ले जमा करा देबे के कहले बिया. जे लोग समय पर जमा ना कराई ओह लोग के नाम काट दिहल जाई आ प्रतीक्षा सूची में शामिल दोसरा के मौका दे दिहल जाई. हर हज यात्री के स्टेटबैंक आफ इण्डिया के कवनो शाखा में हज कमेटी आफ इंडिया मुंबई के नाम से छिहत्तर हजार रुपिया जमा करावे के बा.


कैलेंडर - विकिपीडिया\n(कलेंडर से अनुप्रेषित)\nकैलेण्डर चाहे कलेंडर समय की गणना के व्यवस्थित कइला क साधन हवे जेवना में दिन हफ्ता आ साल में बाँट के समय क हिसाब रक्खल जाला। आजकल अधिकतर देश ग्रेगोरियन कैलेंडर को अपना चुके हैं। किन्तु अब भी कई देश ऐसे हैं जो प्राचीन कैलेंडरों का उपयोग करते हैं। इतिहास में कई देशों नें कैलेंडर बदले। आइए उनके विषय में एक नजर देखें:\nसमय\tघटना 3761 ई.पू.\tयहूदी कैलेंडर का आरंभ 2637 ई.पू.\tमूल चीनी कैलेंडर आरंभ हुआ 56 ई.पू.\tविक्रम संवंत आरंभ 45 ई.पू.\tरोमन साम्राज्य के द्वारा जूलियन कैलेंडर अपनाया गया 0\tइसाई कैलेंडर का आरंभ 6676 ई.पू. सनातन धर्म(हिन्दू) सर्वप्रथम सप्तऋषि संवंत आरंभ हुआ 597\tब्रिटेन में जूलियन कैलेंडर को अपनाया गया 622 ई.पू. इस्लामी कैलेंडर की शुरुआत 1582\tकैथोलिक देश ग्रेगोरियन कैलेंडर से परिचित हुए 1752\tब्रिटेन और उसके अमेरिका समेत सभी उपनिवेशो में ग्रेगोरियन कैलेंडर अपनाया गया 1873 जापान नें ग्रेगोरियन कैलेंडर अपनाया 1949\tचीन नें ग्रेगोरियन कैलेंडर अपनाया\nतिथि कौनों एगो दिन क पहिचान कइले क साधन हवे। दूसरा तरीका से कहल जाय त तिथि कौनो दिन विशेष क नाँव हवे।\nभारत में सामान्य रूप से अंगरेजी ग्रेगेरियन कैलेण्डर आ हिन्दू पंचांग क इस्तेमाल होला। आजकाल ग्रेगेरियन कैलेण्डर पुरा दुनिया में सबसे ढेर इस्तेमाल होला।\nकैलेण्डर शब्द क उत्पत्ति लातीन भाषा की calendarium से भइल हवे जेवना का मतलब किताब में लिखल होला; ई पुराना जमाना में हर महीना की पहिला दिन (kalendae) के लिस्ट बनवला खातिर इस्तेमाल होखे।\n1 ग्रेगेरियन कलेंडर\n2 हिन्दू पत्रा\n3 अंगरेजी कलेंडर\nअंतर्राष्ट्रीय रूप से स्टैण्डर्ड मानल जाए वाला आ पुरा दुनिया में इस्तेमाल होखे वाला कलेंडर हवे। एकर आधार वर्ष ईसा की जन्म के मानल जाला आ ए से पहिले की समय के BC ("Before Christ") या ईसा पूर्व (ई॰पू॰) आ बाद की सालन के AD ("Anno Domini") या ईसवी (ई॰) कहल जाला। कुछ लोग ई॰ के "CE" ("Common Era") आ ई॰ पू॰ के "BCE" ("Before Common Era") भी कहेला।\nमुख्य लेख: हिन्दू पतरा\nपत्रा चाहे पंचांग से तिथि, वार, नक्षत्र, योग आ करण क हिसाब रक्खल जाला। पाँच चीज क गणना कइले की कारन एके पञ्चांग कहल जाला। हिन्दू पंचांग में शक संवत आ विक्रमी संवत क प्रयोग साल की गिनती खातिर होला।\nहिन्दू पंचांग सूर्य आ चंद्रमा दूनो पर आधारित गणना करेला। हिन्दू महीना चंद्रमा की कला पर आधारित होला आ एक पुर्नवासी (पूरणमासी या पूर्णिमा) से आगिला पुर्नवासी ले होला। महीना के दू गो पाख में बाँटल जाला। जवना हिस्सा में चन्द्रमा बढ़त रहे ला (अमवसा से पुर्नवासी ले) ओके अँजोरिया चाहे शुक्लपक्ष कहल जाला। जेवना हिस्सा में चंद्रमा घटे लागे ला (पुर्नवासी कि बाद से अमावसा ले) ओके अन्हरिया या कृष्णपक्ष कहल जाला। एगो पाख 13-15 दिन क होला।\nहिन्दू महीना क नाँव क्रम से चइत, बइसाख, जेठ, असाढ़, सावन, भादो, कुआर, कातिक, अगहन, पूस, माघ, आ फागुन होला।\nइत सोम मंग बुध गुरु शुक्र शनि\nपंचांग या पतरा\nहिन्दू पतरा या पंचांग\nबी॰एन॰एफ॰: cb13318746g (data)\nई खगोल शास्त्र-संबंधित लेख एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=कैलेंडर&oldid=654157" से लिहल गइल\nखगोल शास्त्र आधार\nएह पन्ना पर आखिरी बेर संपादन3अप्रैल 2019 के 11:04 बजे भइल रहल।


सिनेमा भोजपुरी के चर्चित अदाकारा अक्षरा सिंह के जानदार जलवा – Anjoria\nबहुते कम समय में आपन मजगर पहिचान बना लेबे वाली खूबसूरत अदाकारा अक्षरा सिंह दर्शकन के दिल पर आपन अमिट छाप छाप दिहले बाड़ी. आजु का दिन में अक्षरा सिंह भोजपुरी के सगरी हीरोवन का साथे काम करत बाड़ी. दिनेश लाल यादव संगे ‘दिलेर”, खेसारी लाल संगे “बलमा बिहार वाला”, अउर पवन सिंह संगे “ठोक देब” एहमें शामिल बाड़ी स.\nजब उनकासे पूछल गइल कि एतना कम समय में एतना मजगर पहिचान के राज का बा त मुसुकियात अक्षरा के जवाब रहल,”हमरा माता पिता (नीलिमा सिंह – बिपिन सिंह) के आशीर्वाद आ माँ सरस्वती के सनेही साथ. एकरा साथही मिलल देखेवालन के भरपूर प्यार त हम कइसे ना अव्वल बनतीं? माते पिता हमरा कैरियर के सम्हारे वाला आ हमरा के दिशा निर्देश देबे वाला हउवें. आ हमरा धन आ असीम उर्जा के स्त्रोत बा हमरा दर्शक भाईयन के प्यार दुलार.”\nअक्षरा सिंह के अभिनय से सजल एगो नारी प्रधान फिलिम ह “प्रतिघात”.


भोजपुरी के संविधान के अठवीं अनुसूची में शामिल करावे ला धरना – Anjoria\nFeb 20, 2016 अठवीं अनुसूची, धरना, भोजपुरी\nकाल्हु 21 फ़रवरी 2016, अतवार का दिने नई दिल्ली के जन्तर मंतर पर धरना दे के भोजपुरिया लोग सरकार पर दबाव बनाई.\nभोजपुरी दुनिया के 16 देशन में लगभग 25 करोड़ लोगन के भोषा हिय. एह बहुते मीठ भाषा के साहित्य भण्डार पुरहर बा. एहमें शिष्ट साहित्य आ लोक साहित्य दुनू भरपूर बा. भोजपुरी देश के अनेके विश्वविद्यालय में पढ़ावलो जाले. बिहार, दिल्ली, आ मध्यप्रदेश में भोजपुरी अकादमी गठित बा. भोजपुरी फिलिम सगरी दुनिया में आपन परचम लहरवले बाड़ी सँ. बाकिर बदकिस्मती देखीं कि भोजपुरी के ओकर वाजिब हक अबला नइखे दीहल गइल.\nजान जाीं कि भारत सरकार के बनावल सीताकान्त महापात्रा कमिटी भोजपुरी के संवैधानिक मान्यता ला संस्तुति दे चुकल बिया. करोड़ों भोजपुरियन के लगातार मांग के बावजूद आजु ले एकरा के संविधान के अठवीं अनुसूची में शामिल नइखे कइल गइल.\nदेश के बड़का राजनीतिक गोल जबतब तोस धरावत रहेलें बाकिर एह दिसाईं कुछ करसु ना. उलुटे केन्द्र के गृह मंत्रालय के बनावल हाई लेवल कमेटी भोजपुरी के अठवीं अनुसूची में शामिल ना करे के सिफ़ारिश कइले बिया. होम मिनिस्ट्री में अतिरिक्त सचिव बी.के. प्रसाद के अध्यक्षता में बनल एह हाई लेवल कमेटी में होम मिनिस्ट्री, कल्चरल मिनिस्ट्री, एचआरडी, लॉ मिनिस्ट्री, साहित्य अकादमी, राजभाषा विभाग आ केंद्रीय भारतीय भाषा संस्थान अउर रजिस्ट्रार जनरल ऑफ़ इंडिया के सीनियर अफसर शामिल रहले.\nपहिले के सरकारन से त कुछ ना हो सकल बाकि मौजूदा सरकार के बिहार, उत्तर प्रदेश, झारखण्ड, मध्यप्रदेश, छत्तीसगढ़ आ दिल्ली से भोजपुरी भाषियन के प्रचंड बहुमत दिआवल गइल आ उमेद रहुवे कि ई सरकार हमहन के माईभासा भोजपुरी के जल्दिए संवैधानिक दर्जा दे डाली बाकि अइसन भइल ना. अब भोजपुरी भाषा ला आर-पार के लड़ाई लड़े के समय आ गइल बा आ एही मकसद से ‘भोजपुरी लैंग्वेज रिकग्निशन मूवमेंट’ का साथे साथ भोजपुरी भाषा, साहित्य अउर संस्कृति के विकास में लागल संस्था – डिफेंडर, हमारा पूर्वांचल, लाल कला मंच, अखिल भारतीय भोजपुरी लेखक संघ, भोजपुरी भारती भोजपुरी जन-जागरण अभियान, भोजपुरी समाज (जमशेदपुर), छतीसगढ़ भोजपुरी परिषद्, पुरवैया, अल-हिन्द बारय भोजपुरी जमात (हौज़ काजी, दिल्ली), क्रिस्चियन भोजपुरी युवा मंच ( आयानगर, दिल्ली), प्रगतिशील भोजपुरी संघ (देवरिया) वगैरह एकजुट होके 21 फ़रवरी 2016 का दिने अन्तर्राष्ट्रीय माईभासा दिवस के, दिन में 10 बजे से साँझ4बजे ले दिल्ली के जंतर मंतर पर बड़हन धरना आ प्रदर्शन करीहें.\nयाद करे के पिछलो बरीस6अगस्त 2015 आ 10 दिसम्बर 2015 संसद के मानसून सत्र आ शीतकालीन सत्र का बेरा धरना दीहल गइल रहे आ प्रधान मंत्री अउर गृह मंत्री के ज्ञापन सँउपल गइल रहे. अब फेरू एहू साल एगो शांतिपूर्ण धरना आयोजित कइल जात बा.\nआशा बा कि भोजपुरिया लोग गोल के गोल बना के एह से जुड़ी आ सरकार प जरूरी दबाव बनावे में सहयोग करी.\n– संतोष पटेल,\nसमन्यवक, भोजपुरी लैंग्वेज रिकग्निशन मूवमेंट, नई दिल्ली


पटना के सड़कन पर रिक्शा चलावत लउकलें विनय आनंद – Anjoria\nपटना के सड़कन पर रिक्शा चलावत लउकलें विनय आनंद\nसिनेमा भोजपुरी के सदाबहार अभिनेता आ हिन्दी सिनेमा के सुपर स्टार गोविंदा के भगीना, विनय आनंद के आखिर अइसन का मजबूरी आ गइल जे उनका पटना का सड़कन पर रिक्शा चलावे पड़ल? जानते बानी कि अबही ले विनय आनंद बिसियो हिन्दी आ भोजपुरी फिलिमन में अपना अभिनय से दर्शकन के दिल जीतले बाड़न त अब अगर उनका रिक्शा चलावे के पड़ल त दर्शक का सोचीहें?\nअसल में विनय आनंद के अपना आवे वाली फिलिम ‘बिहारी रिक्शावाला’ के शूटिंग खातिर पूरा फिलिम में रिक्शा चलावे पड़ल. निर्देशक उनका से दिन दिन भर रिक्शा चलवावसु जवना से विनय आनंद के पॉंच किलो वजन कम हो गइल. रिक्शा चलवला का बाद उनकर पूरा देह दरद करे लागे लेकिन अन्जान शहर में आखिर उनुका के चिन्हे के? रहे खातिर घरो ना रहे से कवनो चौक चौराहा पर चादर बिछाके सूते पड़त रहे. आ फजीरही से उठके रिक्शा चलावे पड़त रहे. विनय आनंद बतवले कि रिक्शा चलावल मामूली बात ना होखे, हाड़तोड़ मेहनत करे के होला. अगर लोग के वजन कम करे के बा त रोज दू घंटा रिक्शा चलावल करे. (विनय आनंद हॅंसत कहले).\n‘बिहारी रिक्शावाला’ में हॉट केक अंजना सिंह एह रिक्शावाला के प्रेमिका बनल बाड़ी. फिलिम अगिला महीना बिहार में रिलीज होखे के बा.\nमहुआ के सबले अधिका टीआरपी वाला कार्यक्रम "जिला टॉप"\nअभय सिन्हा के फिलिमन पर रोक लगावे के मांग उठल


टटको में टटका खबर : 21 अक्टूबर 2014, मंगल – Anjoria\nटटको में टटका खबर : 21 अक्टूबर 2014, मंगल\nOct 21, 2014 Breaking News in Bhojpuri, आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान\nशहरी विकास पर चरचा का दौरान प्रधानमंत्री नरेन्द्र मोदी\nमहाराष्ट्र में विधान सभा के चुनाव के बाद सरकार बनावे के कवायद में शिवसेना के पुरनिया नेता सुभाष देसाई आ अनिल देसाई आजु मंगल का दिने दिल्ली में महाराष्ट्र के पर्यवेक्षक जे पी नड्डा से भेंट करे खातिर दिल्ली रवाना हो गइले.\nपटना में बिहार के मुख्यमंत्री जीतन राम मांझी आज पटना के संस्कृत महाविद्यालय के नाम डा॰ श्रीकृष्ण सिंह के नाम पर करे के आ बिहार विश्वविद्यालय में उनकर आदमकद प्रतिमा लगावे के एलान कइलन त दिल्ली में नीतीश कुमार श्रीकृष्ण बाबू के भारत रत्न देबे के माँग कर दिहले.\nराष्ट्रीय राजधानी से सटले फरीदाबाद के पटाखा बाजार में आजु धनतेरस का दिने लागल भीषण आग में करीब 200 दुकान जलके खाक हो गइली सँ.\nभाजपा अध्यक्ष अमित शाह मंगल का दिने 28 गो राज्यन आ केंद्र शासित इलाकन के पार्टी प्रभारियन में फेर बदल क दिहले. उत्तर प्रदेश के प्रभारी अब ओम माथुर के बनावल गइल बा.\nफ्रांसीसी स्ट्राइकर बर्नार्ड मेंडी के कइल गोल का चलते चेन्नईन एफसी आजु मंगल का दिने जवाहरलाल नेहरू स्टेडियम में भइल फुटबाल के इंडियन सुपर लीग में लगातार दुसरका मैच जीत लिहलसि.\nढाका में खेलल मैच में भारत के अंडर-16 महिला फुटबाल टीम आजु मंगल का दिने एएफसी चैम्पियनशिप के क्वालीफाईंग टूर्नामेंट में संयुक्त अरब अमीरात के 12-0 गोल से हरा दिहुवे.\nअंतर्राष्ट्रीय साख निर्धारण संस्था मूडीज के कहना बा कि डीजल के दाम नियंत्रणमुक्त कइल आ प्राकृतिक गैस के दाम बढ़ावल सरकार के वित्तीय अनुशासन देखावत बा आ एहसे भारत के साख बढ़ जाई.\nउत्तर प्रदेश में दिवाली पर शहर से लेके गांव ले बिना कवनो बाधा के बिजली के आपूर्ति करे के कहले बिया सरकार. साँझ पाॅच बजे से सात बजे का बीच हर गाँव के बिजली दिहल जाई. वइसे आजु मुख्यमंत्री का कार्यक्रम में बिजली कट गइल रहे जवन छह मिनट बाद लवटल. लाज बचावे खातिर कहल गइल कि बिजली कटल ना रहुवे, लाइन में कुछ गड़बड़ आ गइल रहुवे.\nरोहतास जिले के सासाराम टीसन का लगे तकिया रेल फाटक पर आजु मंगल का दिने एगो ट्रेन से कटा के दू जने के मौत हो गइल.\nबलिया नगर का कोतवाली इलाका में काल्हु रात एगो सर्राफा व्यवसायी लक्ष्मी सोनी के घर पर धावा बोलके अपराधी लाखों रुपिया के जेवरात वगैरह लूट लिहले सँ आ विरोध कइला पर चार सवाँग के घवाहिल कर दिहले सँ.\nहाल के एशियाई खेल में 16 साल बाद स्वर्ण पदक जीते वाली भारतीय पुरुष हॉकी टीम के मुख्य कोच टेरी वाल्श आजु मंगल का दिने वेतन भुगतान के मसला पर विवाद का चलते इस्तीफा दे दिहलन.\nउत्तर प्रदेश सरकार आ निजी चीनी मिल मालिकन का बीच समझौता का बाद अब उमेद बा कि अगिला महीना से पेराई के काम शुरू हो जाई.\nमिर्जापुर के कछवा इलाका में काल्हु रात एगो ओझा का घर पर हमला करे वालन में से दू आदमी के हत्या कर दिहल गइल. एह हमला में दू जने घवाहिल भइल बाड़े.\nसारण जिला के अवतार नगर थाना के बोधा छपरा गाँव का लगे काल्हु साँझ भइल सड़क हादसा में घवाहिल दू जने के आजु अस्पताल में इलाज करावत में मौत हो गइल.\nबीचे में भारत दौरा रद्द क के चल गइला से भइल नुकसान का चलते भारतीय क्रिकेट कंट्रोल बोर्ड फैसला कइलसि कि वेस्टइंडीज क्रिकेट बोर्ड का खिलाफ कानूनी कार्रवाई करी. साथही वेस्टइंडीज का संगे कवनो दुपक्षीय श्रृंखला ना खेली.\nउत्तर प्रदेश में फिलिम शूटिंग आ निर्माण के बढ़ावा देबे खातिर प्रदेश सरकार अब दू करोड़ रुपिया अनुदान में दी बशर्ते फिलिम बहुत हद ले प्रदेशे में बनावल जाव.\nअपना प्रेमिका रेवा स्टीनकैम्प के गैरइरादतन हत्या के दोषी मानल गइल दक्खिन अफ्रीका के पैरा एथलीट ऑस्कर पिस्टोरियस के आजु मंगल का दिने पांच साल कैद के सजा सुनावल गइल.\nश्रीलंका से होखे वाला पांच गो एकदिना के पहिला तीन मैच ला धोनी के आराम देत विराट कोहली के कप्तान बनावल गइल बा.\nभोजपुरी आ हिन्दी के साहित्यकार प्रो.अरुणेश नीरन के मारीशस सरकार आपन भाषा साहित्य आ संस्कृति के क्षेत्र में दिहल जाए वाला “विश्व भाषा सम्मान” से सम्मानित करी.\nकेन्द्रीय वाणिज्य आ उद्योग राज्य मंत्री निर्मला सीतारमण एह बात से इन्कार कइले बाड़ी कि केन्द्र सरकार आनलाइन खुदरा कारोबार के काबू में राखे खातिर कवनो नया कानून बनावे के सोचत बिया.\nसंघ के प्रचारक रहल मनोहर लाल खट्टर नरेन्द्र मोदी के साथी हउवें आ पंजाबी मूल के हउवें. संगठन के बढ़िया अनुभव बा खट्टर के.\nमनोहर लाल खट्टर के हरियाणा विधायक दल के नेता चुनल गइल. हरियाणा के गैर जाट मुख्यमंत्री बनीहें करनाल के विधायक मनोहर लाल खट्टर.\nकांग्रेस कहलसि कि कवनो हाल में शिवसेना के समर्थन ना दी. राकांपा से पुछलसि कि भाजपा के समर्थन कइसे आ काहे देत बिया. भाजपा से पुछलसि कि नेचुरली करप्ट पार्टी भा हप्ता वसूली पार्टी से समर्थन काहे लेत बिया.\nऔरंगाबाद के देव मोड़ का लगे बस आ ट्रक के टक्कर में अक दर्जन से अधिका सवारी घवाहिल.\nपटना में श्रीकृष्ण जयंती पर बोलावल जदयु के कार्यक्रम में नीतीश कुमार ना अइहन. भाजपा काल्हु मनवले रहुवे श्रीकृष्ण जयंती. भाजपा कहलसि कि बिहार के विकास ला केन्द्र से मिल के चले वाली सरकार चाहीं.\nगैंगरेप का मामिला के खिलाफ आजु भोजपुर बंद. जनसाधारण एक्सप्रेस के आधा घंटा ले रोकल गइल. मामिला में गिरफ्तार लोग के निर्दोष बतावत राष्ट्रवादी किसान पंचायत बंद बोलवले बिया.\nमहाराष्ट्र में 12 गो निर्दलीय विधायक भाजपा के समर्थन करीहें. अइसन दावा सुने में आवे लागल बा. शिवसेना कैबिनेट में आधा माँगत बिया जवना खातिर भाजपा तईयार नइखे. तिसरी देे सकेले. भाजपा के विधायक शिवसेना से दुगुना बाड़ें त मंत्रियो दुगुना बनावे के बात.\nमहाराष्ट्र में भाजपा विधायक दल के नेता के फैसला अब दिवाली का बाद होखी. राजनाथ सिंह आ अउरी केन्द्रीय पर्यवेक्षक दिवाली का बादे मुंबई आ पइहें.\nहरियाणा के भाजपा विधायक दल के नेता के फैसला आजु दुपहरिया में होखे जात विधायक दल के बइठक में क लिहल जाई. दौड़ में अभिमन्यु सिंह पीछे छुटलन. कवनो गैर जाट नेता के मौका मिले के संकेत.\nटटको में टटका खबर : 20 अक्टूबर 2014, सोमार\nटटको में टटका खबर : 22 अक्टूबर 2014, बुध


Police officers suspended for crematingaMuslim – टटका खबर\nA week ago an unidentified body was found near Gandhi Maidan and the police officials presumed the body was of some Hindu beggar and the body was cremated within3hours. Later it came out that he wasaMuslim banker.\nगाँधी मैदान का लगे एगो मिलल एगो लाश के कवनो हिन्दू भिखारी के लाश मान के पुलिस अधिकारी ओकर दाह संसकार करवा दिहले. बाद में पता चलल कि ऊ एगो मुसलमान रहे जे स्टेट बैंक के कर्मचारी रहे आ लाश मिले से एक दिन पहिले से थाना में ओकर गुमशुदगी के रिपोर्ट दर्ज करावल रहे.\nमृतक के बेटा के कहनाम बा कि पुलिस अइसनका मामिला में लाश के करीब तीन दिन ले बचा के राखेले. एह मामिला में अइसन आपाधापी का रहे कि लाश मिले का तीन घंटा का भितरे लाश के दाह संस्कार करा दिहल गइल. दोषी पुलिस अधिकारियन के निलम्बित कर दिहल गइल बा.


टटका खबर, शनिचर, २६ जून – Anjoria\nटटका खबर, शनिचर, २६ जून\nजून 26, 2010 news in bhojpuri, टटका खबर\nपेट्रोलियम दाम पर से सरकारी नियन्त्रण हटला का बाद विरोध के दौर शुरु\nसरकार काल्हु पेट्रोलियम पदार्थन के दाम पर से आपन नियन्त्रण हटावे के एलान कर दिहलस जवना का बाद पेट्रोल के दाम पचास रुपया आ कहीं कहीं छप्पन रुपिया का उपर चल गइल. एह फैसला के हर विपक्षी दल आलोचना कर रहल बा कि एकरा से महँगाई के एगो नया दौर शुरु हो जाई. किरासन तेल के दाम में तीन रुपया प्रति लीटर के बढ़ोतरी के गरीब आदमी का साथे अन्याय त रसोई गैस में पैंतीस रुपया प्रति सिलिण्डर के बढ़ोतरी के मध्य वर्ग का खिलाफ बतावल जा रहल बा. आजु कई जगहा विरोध प्रदर्शन भइल बा.\nसबविका वापसी के माँग के सेना प्रमुख आलोचना कइले\nभारतीय थल सेना के चीफ जनरल वीके सिंह कहले बाड़े कि जे लोग सशस्त्र बल विशेषाधिकार कानून के वापसी के माँग कर रहल बा से अपना निहित राजनीतिक स्वार्थ खातिर. ओह लोग के सबविका का बारे में गलतफहमी बा. कहलन कि विषम हालात मेंकाम करत सैनिक आ सुरक्षा बलन के कानूनी सुरक्षा दिहल जरुरी बा. अगर एह कानून के कमजोर कइल गइल भा वापिस लिहल गइल त एहसे सुरक्षा बल के आपन काम करे मे कठिनाई होखी. अतना जान लिहला का बाद आराम से कहल जा सकेला कि केन्द्र सरकार जल्दिये एह कानून में कुछ ना कुछ बदलाव जरुर करी.\nअपराधियन के पकड़ल पुलिस खातिर मुसीबत बनल\nओनर किलिंग का नाम पर दरंदगी देखावे वाला दिल्ली का तीन गो कातिलन के गाजियाबाद पुलिस गिरफ्तार कर लिहलस. सुचना मिलते दिल्ली पुलिस ओकनी के अपना गिरफ्त में लेबे खातिर चल दिहलस बाकिर जब मालूम भइल कि यूपी पुलिस एह गिरफ्तारियन के सार्वजनिक कर दिहले बिया त दिल्ली पुलिस तुरते वापिस हो गइल आ कहलस कि गिरफ्तार कइले बाड़ऽ लोग त तूही लोग निबटऽ. इहाँ तक कि ऊ दिल्ली पुलिस एफआइआर के कापियो ना दिहलस. एकरा बाद गाजिया बाद पुलिस फेर में पड़ गइल कि कवना आरोप में ओकनी के गिरफ्तारी देखावल जाव त पुलिसिया विशेषाधिकार के इस्तेमाल करत ओकनी के कार चोरी का संदेह में गिरफ्तारी देखा के जेल भेज दिहलस. वाह दिल्ली पुलिस! वाहवाही लूटे खातिर अतना बेचैनी?\nभतार ले के अलगा रही, मुखिया जी कहिन\nदिल्ली के एगो अदालत एगो आदमी के आदेश दिहले बिया कि तिस दिन का भीतर अठारह लाख रुपिया दाम के मकान अपना मेहरारू का नाम पर खरीदऽ आ ओहमे ओकरा साथे रहऽ ना त जेल भेज दिहल जइब. ओह औरत के कहना बा कि ओकरा सुसराल वाले ओकरा के दहेझ खातिर तंग करत बाड़न आ ऊ एके घर में ना रह सकी. एही पर अदालत अइसन फैसला सुनवले बिया. एह फैसला का बाद भतार ले के अलगा रहे वाली औरतन के एगो नया बल मिल जाई. कवन चाही अपना सास ससुर देवर ननद का साथे रहे के? अपना कमासुत भतार का साथे अलगा काहे ना रही? ओकरा एह बात से का मतलब कि ओकरा भतार के कमासुत के बनावल?\nबस आ ट्रक का टक्कर में डेढ़ दर्जन के जान गइल\nआजु सबेरे पटना से गया जात एगो खचाखच भरल बस जवना में कुछ लोग छतो पर बइठल रहुवे, चेनारी मोड़ पर सामने से आवत एगो ट्रक से टकरा के पलटि गइल आ डेढ़ दर्जन सवारियन के मौत हो गइल. करीब दू दर्जन सवारियन के गंभीर हालत में अस्पताल भेजल गइल बा जवना में आधा दर्जन से बेसी लोग के हालत गंभीर बतावल जा रहल बा. डैमेज्ड बस में अबही कुछ अउर लाश फँसल होखे के अनेसा बा. मृतकन के परिवार खातिर पचास पचास हजार के अनुग्रह राशि के एलान सरकार कइले बिया.\nन्यूक्लियर सप्लायर ग्रुप का बयान पर संतोष आ असंतोष दुनु\nन्यूजीलैण्ड में हो रहल न्यूक्लियर सप्लायर ग्रुप का बयान में भारत का साथे असैनिक परमाणु सहयोग के संभावना का बात पर भारत संतोष जाहिर कइले बा बाकिर ओकरा इहो मलाल बा कि पाकिस्तान चीन का बीचे होखे वाला समझौता के जिक्र बयान में नइखे. चीन अपना समझौता के साल २००४ वाला समझौता के विस्तार बतवले बा जब ऊ एह सप्लायर ग्रुप के सदस्य ना रहुवे.\nमुंबई में एगो माडल खुदकुशी कइलसि\nमुंबई का बान्द्रा इलाका में एगो फ्लैट में सुपर माडल विवेका बाबजी के लाश पंखा से लटकल मिलल बा. बतावल जात बा कि एह माडल के बिलगाव हाल ही में अपना दोस्त से हो गइल रहे आ कहल जा रहल बा कि शायद ओही दुख में ऊ जान दिहले बिया. पुलिस का हाथे कवनो सुबूत नइखे लागल एहसे फाइल बन्द करे में ई अन्दाजा काम के साबित होखी.\nपेट्रोलियम उत्पादन का दाम पर से नियन्त्रण हटला से कुछ फायदो बा\nपेट्रोलियम उत्पादन पर से मूल्य नियन्त्रण खतम हो गइला का बाद निजी कंपनी आपन पंप फेर से शुरु करे जा रहल बाड़ी सँ. अब ओह कंपनियन के आजादी बा कि प्रतियोगी दाम पर आपन पेट्रोल डीजल बेच सकीहे सँ. सरकारीओ कंपनी अपना घाटा के पाटे खातिर दाम ढेर कम ना कर पइहें.\nएक दिन का बरखा का बाद उमस आ गरमी कड़क के लवटल\nएकदिन के बरखा कव दिन ले राहत देव? अब त गरमी का साथे उमसो जिनिगी मुहाल कर दिहले बा. आसमान में फेर दूर दूर ले कहीं बदरी नइखे लउकत. मानसून आवे में अबहीं हफ्ता से बेसी के देर बतावल जात बा.\nश्रीलंका का साथे होखे वाला टेस्ट सीरीज में वीरेन्द्र सहवाग आ राहुल द्रविड़ के वापसी हो गइल बा. टेस्ट खातिर घोषित १६ सदस्यीय टीम में ओहू लोग के नाम शामिल बा. भारत के टेनिस खिलाड़ी सायना नेहवाल इंडोनेशिया सुपर सीरीज का सेमीफाइनल में इरोको हिरास के मात्र २७ मिनट का खेल में हरा के फाइनल में चहुँप गइल बाड़ी. जहाँ ऊ जापान के खिलाड़ी सयाका सातो से मुकाबिला करीहे. फीफा वर्ल्ड कप में काल्हु का खेल में पुर्तगाल आ ब्राजील बराबरी पर रहले आ दुनु अपना ग्रुप से अगिला दौर में चहुँप गइले. आइवरी कोस्ट नार्थ कोरिया के तीन शून्य से हरवाला का बावजूद टूर्नामेंट से बाहर हो गइल. उत्तर कोरिया के पहिलही बाहर गइल तय रहुवे. चिली के दू एक से हरा के स्पेन अगिला दौर में चहुँप गइल. आ स्विट्जरलैण्ड होन्डुरास के मैच गोल रहित बराबरी पर छूटल. दुनु टीम बाहर हो गइल बाड़ी सँ. आजु से नाकआउट दौर शुरु हो रहल बा. आजु उरुग्वे के दक्षिण कोरिया से आ अमेरिका के मैच घाना से होखे वाला बा.\nटटका खबर, शुक, २५ जून\nटटका खबर, अतवार, २७ जून


Despite Ram Manohar Lohia s displeasure BP Mandal remainedaminister Bhojpuri: लोहिया जी के नाराजगी के बाद भी बी पी मंडल मंत्री बनल रहले\nBhojpuri: लोहिया जी के नाराजगी के बाद भी बी पी मंडल मंत्री बनल रहले, लेकिन...\nसुशील मोदी अउर रोहिणी आचार्या के ट्वीटर पs लड़ाई तs खतम होखे के नांवे नइखे लेत. घरेलू महिला (राबड़ी देवी) के मुखमंतरी बनावे के बात पs बिबाद हो रहल बा. ई समाजवादी विचारधारा के भटकाव कहल जाई कि राबड़ी देवी मुखमंतरी बन गइली. अगर राममनोहर लोहिया जिंदा रहिते तs ऊ जरूर एकर बिरोध करिते. का राजद में अउर केहू घरेलू महिला ना रही ?\nनीलाभ भइया के बगइचा में आम तुरात रहे. उनकर छोट भाई वेदप्रकाश आम बटोरत रहन. नीतिमोहन के फोन गइल तs उहो बगइचा में आ गइले. नीतिमोहन अइले तs वेदप्रकाश उनका साथे मचान पs बइठ के बतियावे लागले . अतने में नीलाभ भइया पानी में डूबल एक बल्टी आम ले अइले. वेदप्रकाश मोबाइल बंद कर के कहले, नीलाभ भइया, सोनरिअववा आम के मिठास के कवनो जबाब नइखे. ई आम ना मिसरी के ढेला हs. तीनों जना बल्टी में से आम निकाल के खाये लागल लोग.\nनीतिमोहन आम के चोभा मार के कहले, ई बगइचा में तs मिठास के बहार बा लेकिन बिहार के राजनीत में खंटास ही खंटास बा. सुशील मोदी अउर रोहिणी आचार्या के ट्वीटर पs लड़ाई तs खतम होखे के नांवे नइखे लेत. घरेलू महिला (राबड़ी देवी) के मुखमंतरी बनावे के बात पs बिबाद हो रहल बा. नीतिमोहन के बात सुन के नीलाभ भइया कहले, ई समाजवादी विचारधारा के भटकाव कहल जाई कि राबड़ी देवी मुखमंतरी बन गइली. अगर राममनोहर लोहिया जिंदा रहिते तs ऊ जरूर एकर बिरोध करिते. का राजद में अउर केहू घरेलू महिला ना रही ? ई का राजशाही हs कि राजा अपना जगह पs पत्नी के गद्दी पs बइठा दिहें ?\n1967 के बिधानसभा चुनाव\nवेदप्रकाश पूछले, आच्छा नीलाभ भइया, एह बिबाद में राममनोहर लोहिया के नांव कइसे आ गइल ? अगर ऊ जिंदा रहिते तs कइसे राबड़ी देवी को मुखमंतरी बने के विरोध करिते ? आम के आंठी फेंक के नीलाभ भइया कहले, राममनोहर लोहिया करम अउर धर्म से समाजवादी रहन. ऊ ‘सौ में पावे साठ’ के बात जरूर कर रहन लेकिन राजनीत में नियम सिद्धांत के भी ओतने जरूरी मानत रहन. ऊ राजनीत में जात के नांव पs पैदा के उठावे के बिरोधी रहन. 1967 के बिहार बिधानसभा चुनाव में पहिल बेर गैरकांगरेस सरकार बनल रहे. ई अजगुत खिचड़ी सरकार रहे. पहिला बेर जनसंघ के साथे कौमनिस्ट भी सरकार में शामिल भइले. संसोपा के जनक्रांति दल भी समर्थन मिलल रहे. महामाया प्रसाद सिन्हा मुखमंत्री बनले. करपूरी ठाकुर ठाकुर शिक्षा मंतरी बनले. ओह घरी बी पी मंडल भी समाजवादी पार्टी के नेता रहन. यादव समाज में उनकर बहुत अच्छा परभाव रहे. 1967 के लोकसभा चुनाव में बीपी मंडल सांसद चुनाइल रहन. लेकिन जब बिहार में महामाया सरकार बने लागल तs बीपी मंडल भी मंतरी बने खातिर जिद करे लगले. समाजवादी पाटी के नेता लोग बीपी मंडल के समझावे लगले कि सांसद चुनइला के बाद राज्य सरकार में मंतरी बनल ठीक बात नइखे. लोकसभा सदस्यता से इस्तीफा देला के बाद उपचुनाव के भी जोखिम उठावे के पड़ी. लेकिन बीपी मंडल बिहार में मंतरी बने के जिद पs अड़ल रहले.\nका सोचत रहन लोहिया जी ?\nनीतिमोहन पूछले, का बीपी मंडल के जिद पूरा भइल ? नीलाभ भइया जबाब देले, बीपी मंडल के जिद के बात जब राममनोहर लोहिया के मालूम भइल तs बहुत अनराज भइले. मिलीजुली सरकार में दल के संख्याबल के मोताबिक जगह देवे खातिर मगजमारी होत रहे. एह धक्काधुक्की में अगर कवनो सांसद के मंतरी बनावल जाइत तs एक बिधायक के हकमारी हो जाइत. बीपी मंडल जब मनवला से ना मनले तब लोहिया जी धमाका कर देले. लोहिया जी के निजी सचिव उर्मिलेश जी के एगो चिट्ठी पटना के अखबार में छपल. अपरील 1967 में छपल ई चिट्ठी में लिखल रहे, यादव महासंघ अउर दोसर यादव नेता लोहिया जी भिरी चिट्ठी लिख के बीपी मंडल के महमाया सरकार में मंत्री बनावे के मांग कर रहल बाड़े. अइसन हजारों चिट्ठी आ रहल बा. लेकिन सवाल ई बा कि का मंडल बाबू ही खाली जादव कुल में पैदा भइल बाड़े ? बिनायक परसाद जादव, रामसेवक सिंह, रामएकबाल बरसी, प्रेमलता राय भी जादव कुल के ही नेता हवें. नियम सिद्धांत तूरला से का जादव कुल के रक्षा हो सकेला ? लोहिया जी के नाराजगी के बादो बीपी मंडल मंत्री बने के जिद ना छोड़ले. बिहार में पहिला बेर गैरकांगरेस सरकार बनावल जादा जरुरी रहे. मोसकिल से कांगरेस के हार भइल रहे. आपसी लड़ाई में अगर ई मौका हाथ से निकल जाइत तs जनता माफ ना करित. लोहिया जी चुप लगा गइले. बीपी मंडल सांसद रहते हुए भी बिहार में हेल्थ मिनिसटर बन गइले.\nलोहिया जी के बात ना माने के का नतीजा भइल ?\nवेदप्रकाश पूछले, एकरा बाद का भइल ? नीलाभ भइय कहले, लोहिया जी के निक बात केहू ना मानल लेकिन एकर कीमत समाजवादी पाटी के चुकावे के पड़ल. 1967 के चुनाव में संयुक्त सोशलिस्ट पार्टी (संसोपा) , कांगरेस के बिकल्प के रूप में उभरल रहे. लेकिन सोशलिस्ट पाटी में सवारथ के अइसन लड़ाई शुरू हो गइल कि दू तीने साल में कहनी खतम हो गइल. बीपी मंडल मंतरी बनले. 51 दिन खातिर मुखमंतरी भी बनले लेकिन एकर नतीजा ई भइल कि गैरकांगरेस सरकार टूट फूट के बरबाद हो गइल. जवन गैरकांग्रेसवाद लोहिया जी के सपना रहे ओकरा के भूला के बीपी मंडल कांगेरस के ही सहजोग से सरकार बनवले. लेकिन कांग्रेस 51 दिन बाद कांग्रेस के ही कुछ नेता अविश्वास प्रस्ताव के पक्ष में भोट देके मंडल सरकार गिरा देले. एकरा बाद कांग्रेस के लीडर भोला पासवान शास्त्री के अगुआइ में सरकार बनल. समाजवाद के सपना बालू के भीत अइसन भरभरा गइल. लोहिया जी पिछड़ावाद से प्रबल समरथक रहन लेकिन ओकरो से बेसी राजनीति में सिद्धांत के समरथक रहन. अगर लोहिया जी 1997 में जिंदा रहिते तs ऊ रबड़ी देवी के भी मुखंतरी बने के विरोध कर सकत रहन. ओह घरी लालू जादव के जगह लेवे खातिर जनता दल में कईअक गो मजबूत नेता रहन. नीलाभ भइया के बात सुन के वेदप्रकाश अउर नीति मोहन सोच बिचार में डूब गइले. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nBhojpuri: माया से ना छूटेला पीछा, तृष्णा अउर वासना ना होखे कबो शांत, लेकिन...


AJAY KUMAR PRASAD's Page - JaiBhojpuri.com\nBlog PostsDiscussionsEventsGroupsPhotosPhoto AlbumsVideos AJAY KUMAR PRASAD's Likes AJAY KUMAR PRASAD's Page\nRajeev Mishra "राजीव भोजपुरिया" leftacomment for AJAY KUMAR PRASAD"भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !\nआ संगे-संगे एडमिन जी की ओरी सेभोजपुरिया स्वाभिमान सम्मेलन-२ - ०३/१२ २०११ मे आवे के नेवता…"Sep 30, 2011शशि कुमार सिंह (SHASHI) leftacomment for AJAY KUMAR PRASAD"प्रणाम आ जय भोजपुरी\nआ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटेप्रोग्राम के बारे मे जान्कारी नीचे बाल दुनो लिंक प दिहल गैईल बा....आशा बा ०३/१२ २०११ के सिवान मे…"Sep 30, 2011AJAY KUMAR PRASAD is nowamember of JaiBhojpuri.comDec 24, 2010 Welcome Them! RSS\nAt 6:05pm on September 30, 2011, अभिनन्दन गुप्ता said… At 2:19pm on September 30, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !\nआ संगे-संगे एडमिन जी की ओरी सेभोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटेप्रोग्राम के बारे मे जान्कारी नीचे बाल दुनो लिंक प दिहल गैईल बा....आशा बा ०३/१२ २०११ के सिवान मे भेट होई................http://www.jaibhojpuri.com/events/4-2011?id=3634233%3AEvent%3A336282&page=-1#last_commenthttp://www.jaibhojpuri.com/forum/topics/2-1 At 6:35am on September 30, 2011, शशि कुमार सिंह (SHASHI) said… प्रणाम आ जय भोजपुरी\nआ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटेप्रोग्राम के बारे मे जान्कारी नीचे बाल दुनो लिंक प दिहल गैईल बा....आशा बा ०३/१२ २०११ के सिवान मे भेट होई................http://www.jaibhojpuri.com/events/4-2011?id=3634233%3AEvent%3A336282&page=-1#last_commenthttp://www.jaibhojpuri.com/forum/topics/2-1ऐहीजा राउर सुझाव आ विचार आमंत्रित बा....................राउर सुझाव आ विचार के बेसब्री से इन्तजार बा .http://www.jaibhojpuri.com/forum/topics/3634233:Topic:338803जय भोजपुरी No comments yet!


कभी भी हो सकला दुघर्टना | Khabar Lahariya (खबर लहरिया)\nखबर लहरिया » कभी भी हो सकला दुघर्टना\nसड़क पर फैलल हव पानी\nजिला वाराणसी, ब्लाक चोलापुर मुनारी बाजार। इहां करीब पांच सौ मीटर तक सड़क खराब हव। जेकरे कारण इहां आवे जाए वालन आउर इहां दुकान लगावे वालन के बहुत परेशानी के सामना करे के पड़ला।\nइहां के मनोज, कतवारू, दुखन इ सब लोगन के कहब हव कि जउन सड़क सही हव सरकार उ सड़क के खनवा के पाइप डलवावत हव। लेकिन इ सड़क से हजारें लोग आवल जाल करलन। लेकिन कोई के इ सड़क के हालत नाहीं देखात हव कि इ सड़क के हालत का हव। इहां के गन्दा पानी जब गाड़ी मोटर से छिटक के दुकान पर आवला त हमने के दुकान के सामान भी खराब हो जाला। इ सड़क से नेता लोग भी कभी कभी आवल जाल करलन लकिन ओन लोग के कभी इ सड़क के हालत नाहीं देखात।\nप्रधान रम्पी के बेटा धन्नू के कहब हव कि इ सड़क पी. डब्ल्यू. डी. के अन्दर आवला। इ सड़क बहुत दिन से खराब हव।


रक्सौल आसपास – Aapan Birgunj\nएसियन डिष्टिलरी के मजदूर आ कर्मचारी आन्दोलित\nछिपहरमाई गांवपालिका डुबान मे, सहयोग खातिर भिस्वा चौकी निस्कृय स्थानीय के आरोप (भिडियो सहित)\nवीरगंज, २७ आसार । छिपहरमाई गांवपालिका डुबान मे पडल बा । छिपहरमाई गांवपालिका वाड नम्बर ५ भिस्वा के पश्चिम ओर रहल ओरिया नदी आ पुरुब मे रहल सिकटा नदी मे बाढ़ आइल बा आ बाढ़ के पानी अभी भीस्वा गाँव मे घुस चुकल बा । पश्चिम मे रहल ओरिया नदी आ पुरुब मे रहल सिकटा […]\nश्रोत बिना के रोपेया सहित दु जने भारतीय पर्सा प्रहरी के गिरफ्त मे\nवीरगंज, १२ आसार । श्रोत बिना के रोपेया सहित दु जने के पर्सा प्रहरी गिरफ्तार कईले बा । विशेष सूचना के आधार पर काल्ह करीबन २:३० बजे दुपहरिया के समय मे वीरगंज के प्रवेश द्वार शंकराचार्य प्रवेश द्वार लगे चेकजांच करत बेरा दुनु जने के प्रहरी गिरफ्तार कईलख । पकड़ाए मध्ये मे भारत बिहार जिल्ला […]\nवीरगंज मे शुल्क सहित के भोजपुरी काव्य पाठ पर एगो निमन प्रयोग आ सफलतापूर्वक सफल वीरगंज, १८ जेठ । भोजपुरी आ हिन्दी के वरिष्ठ कवि डा. हरीन्द्र हिमकर के वीरगंज मे आजू भोजपुरी मे एकल काव्य पाठ पूरा भइल । वीरगंज के वीरगंज पब्लिक कालेज के सभागृह मे नेपाल भोजपुरी समाज वीरगंज के आयोजना मे […]\nतीन दिन ले मौसम मे बदलाव होखे के संभावना : मौसम पूर्वानुमान महाशाखा\nकाठमाण्डू, १६ जेठ । तीन दिन ले देश भर के मौसम मे फेर बदल होखे के संभावना मौसम बिभाग जानकारी देहले बा । पुरुब मे बनल कम चाप के रेखा आ स्थानीय हावा के प्रभाव के कारण आवेवाला तीन दिन ले वीरगंज सहित देश भर के मौसम मे बदलाव होखेवाला बा । जल तथा मौसम […]\nईद के अवसर पर देश भर सार्वजनिक छुट्टी : सरकारी निर्णय\nकाठमाण्डू, १६ जेठ । मुस्लिम समुदाय के पवित्र परब इदुल फित्र अर्थात ईद के दिन सार्वजनिक छूटी होई । बियफे के मन्त्रीपरिषद के बैठक के निर्णय सार्वजनिक करत सरकार के प्रवक्ता गोकुल बसकोटा इदुल फित्र के अवसर मे देश भर सार्वजनिक छूटी रही निर्णय भइल जानकारी करवले । जेठ २३ गते मुस्लिम समुदाय के बिशेष […]\nपर्सा मे आत्महत्या करेवाला के संख्या बढ़त, वीरगंज मे फ़सरी लगा के २ जने फेरु कईले आत्महत्या\nवीरगंज, ०३ जेठ । काल्ह बियफे के दिने वीरगंज मे २ जने फ़सरी झूल के आत्महत्या कईले बाड़े । पर्सा जिल्ला मे दिन पर दिन आत्महत्या करेवाला के संख्या बढ़ रहल देखल जा रहल बा । वीरगंज महानगरपालिका वाड नम्बर २९ मूसैली के शिवपूजन धानुक के बेटा ४० बरिस के रामपुकार महतो धानुक घर से […]\nरक्सौल के रेल से कटाइल अवस्था में पर्सा के दु गो लड़की के शव मिलल\nवीरगंज, माघ २७ सीमावर्ती सहर रक्सौल के रक्सौल-सुगौली रेलवेखंड के कनना ढाला के लगे दु गो लड़की के लास मिलल बा । दुनु लड़की के रेल से कटाइल अवस्था मे लास मिलल आपन वीरगंज के स्थानीय संवाददाता मनोज कुमार गुप्ता जानकारी देहले बाड़न । मृत लड़की में से एक जने के साथ से मिलल परिचय […]\nसिकटा बाजार समेत करीब आधा दर्जन गांव में एक सप्ताह तक बिजली ना रही\nअमरेश कुमार । सिकटा बाज़ार, चम्पारण (बिहार) । माघ २१ (फ़रवरी ४ ) सिकटा बाजार समेत करीब आधा दर्जन गांव में एक सप्ताह तक बिजली ना रहेवाला बा। सिकटा बाजार के रेलवे स्टेशन के लगे के बिजली केबल टुटल बतावल गइल बा । एकरा चलते पूरा प्रखंड के गांवन में लगभग चौबीस घंटा से बिजली […]\nरक्सौल के अस्पताल में एगो नेपाली महिला के पेट से निकालल गइल6किलो के ट‍्युमर\nमनोज कुमार गुप्ता, रक्सौल । माघ १७ । रक्सौल शहर के एसआरपी मेमोरियल हॉस्पटील में बुध के एगो नेपाली महिला के ऑपरेशन करके उनकर पेट से6किलो के ट‍्युमर निकालल गइल । नेपाल के कलैया जिला के विश्वम्भरपुर निवासी अबुन नेशा बतवली की उनकर इलाज कए महिना से चलत रहे । पेट में दरद […]\nरक्सौल-वीरगंजवासी ख़ातिर खुसी के खबर, रेल्वे ढाला प बनेवाला ओभर ब्रिज के शिलान्यास भइल, ६ महिना के…\nमनोज कुमार गुप्ता, रक्सौल, भारत । माघ १४ (जनवरी २८) वीरगंज-रक्सौल के लाइफ़लाइन भा मुख्य-मार्ग रक्सौल के चिर-परिचित तैतीस नंबर रेलवे ढाला प लाइट ओभर ब्रिज के आज एक कार्यक्रम के बिच शिलान्यास भइल बा । पश्चिम चम्पारण से केंद्रीय सांसद डॉ. संजय जायसवाल सोमार के ढाला प बने वाला ओवरब्रिज के शिलान्यास कईनी। आबकारी थाना […]


सिराहा जिला - विकिपीडिया\n(खिरौना से अनुप्रेषित)\nपुकार नाँव: सिराहा जिल्ला\nनेपाल के नक्शा प सिराहा जिला के लोकेशन\nपूर्वांचल विकास क्षेत्र\n1,188 किमी2 (459 बर्गमील)\n*नेपाल के नाया प्रशासनिक ब्यवस्था में बिकास क्षेत्र आ अंचल के हटा के सीधे प्रदेश आ जिला में बाँट दिहल गइल बा।\nसिराहा जिला नेपाल के प्रदेश संख्या २ के 8 गो जिला सभ में से एगो जिला बा, जबकि नेपाल देस में कुल अइसन 75 गो जिला बाड़ें। एह जिला के मुख्यालय (सदरमोकाम) सिराहा नगरपालिका बाटे आ जिला के क्षेत्रफल 1,228 किमी² बाटे। साल 2011 के जनगणना के हिसाब से एह जिला के कुल जनसंख्या 6,37,328 बाटे। जिला के भूगोलीय लोकेशन नेपाल के दक्खिन-पूरबी इलाका में बा आ एह जिला के दक्खिनी सीमा भारतीय राज्य बिहार के साथे जुड़े ला। नेपाल के पुराना प्रशासनिक बिभाजन ब्यवस्था में ई जिला पूर्वांचल विकास क्षेत्र के सगरमाथा अंचल में पड़े।\n1.1 प्रशासनिक विभाजन\n1.2 गाँउ बिकास समिति (गाविस)\n4 समाज आ संस्कृति\nसिराहा जिला के पुराना प्रशासनिक बिभाजन; गाविस आ नगरपालिका सभ\nई जिला में 8 गो नगरपालिका आ9गो गाँवपालिका सभ बाड़े। गाँवपालिका सभ के भी कई गो वार्ड में बाँटल गइल बा। गाँवपालिका के स्थानीय प्रशासन अध्यक्ष आ उपाध्यक्ष लोग द्वारा होला।\nजिला के नक्शा\nविष्णुपुर गाँवपालिका, सिराहा\nलक्ष्मीपुर पतारी गाँवपालिका\nगाँउ बिकास समिति (गाविस)[संपादन]\nवर्तमान में नगरपालिका आ गाँवपालिका में बिभाजन से पहिले, नेपाल में, आ सिराहा जिलवो में, सभसे छोट इकाई गाँव विकास समीति के रहल। ओह समय में सिराहा जिला में कुल 101 ठो गाविस रहलीं सऽ। एह गाविस सभ के लिस्ट नीचे दिहल जात बा:\nनेपाल के जलवायु, कोपेन के हिसाब से\nसिराहा जिला के लोकेशन लगभग 26.55 N से 26.93 N अक्षांस आ 86.102 E से 86.519 E देशांतर के बीच बा। एह जिला के आकृति लगभग चौकोर बा। एकर पच्छिमी सीमा कमला नदी द्वारा आ पूरबी सीमा काफी दूर ले भुतही बालन नदी द्वारा बनावल जाले।\nभूगोलीय हिसाब से सिराहा जिला नेपाल के तराई वाला इलाका में पड़े ला। तराई के शाब्दिक अरथ नम जमीन वाला इलाका होला; ई पूरा नेपाल के दक्खिनी हिस्सा में, पहाड़ी ढाल के ठीक नीचे के समथर जमीन वाला इलाका हवे। एह इलाका में ढाल अचानक से पहाड़ी तेज ढाल के बाद, समथर जमीन पावे पर कम हो जाला, एह कारण बाढ़ के संभावना बहुत रहे ले।\nसिराहा जिला के औसत ढाल भी उत्तर से दक्खिन के ओर बा आ इहाँ से गुजरे वाली नदी , उत्तर के पहाड़ी इलाका सभ से निकल के दक्खिन ओर के बहे लीं। आगे जा के ई भारतीय राज्य बिहार में प्रवेश करे लीं आ सभ नदी, गंगा थाला के हिस्सा हईं। सिराहा जिला के प्रमुख नदी सभ में कमला नदी, बलान नदी, त्रिशुला नदी, आ गागन नदी बाड़ी सऽ।\nनिचली उष्णकटिबंधी 300 मीटर (1,000 फीट) से नीचे 90.5%\nऊपरी उष्णकटिबंधी 300 से 1,000 मीटर\n1,000 से 3,300 फीट 9.5%\nकोपेन के जलवायु बर्गीकरण के हिसाब से ई इलाका नम उष्णकटिबंधी जलवायु (Cwa) कटेगरी में रखल जाला। कोपेनहेगन विश्वविद्यालय के एगो अध्ययन, जेह में नेपाल के संभावित बनस्पति क्षेत्र सभ के अध्ययन कइल गइल रहे आ एह में हावापानी के नकशा भी बनावल गइल, एह अध्ययन के मोताबिक बनावल नक्शा के अनुसार इहाँ के जलवायु के निचला उष्णकटिबंधी जलवायु आ ऊपरी उष्णकटिबंधी जलवायु नाँव के दू बर्ग में रखल गइल बा एह दुन्नो तरह के जलवायु के बीच में बिभाजन रेखा 300 मीटर (1,000 फीट) के ऊँचाई के मानल गइल बा, एकरे हिसाब से सिराहा जिला के लगभग 90 प्रतिशत हिस्सा निचला उष्णकटिबंधी जलवायु वाला हवे।\nनीचे सिराहा शहर के तापमान आ बरखा के आँकड़ा प्रस्तुत कइल गइल बा। देखल जाय त साफ बा कि सभसे ठंढा महिन्ना जनवरी के होला जेह में औसत तापमान 15.7 °C (60.3 °F) होला; सभसे गरम महीना जून के होला जवना में औसत ताप 29.4 °C (84.9 °F) तक ले चहुँपे ला। एही तरह से बरखा सभसे कम दिसंबर में आ सभसे ढेर जुलाई (341 सेंटीमीटर) आ अगस्त (336 सेंटीमीटर) होला; बरखा के सीजन बीच जून से बीच अक्टूबर ले होला आ मानसूनी बरखा होखे ले। साल के औसत बरखा 1,221 सेंटीमीटर (480 इंच) होला।\nसिराहा खातिर जलवायु आँकड़ा\nडेली औसत °C\n15.7 17.9 22.7 27.7 29.3 29.4 28.9 28.5 27.8 26.4 21.5 16.9 24.39\nऔसत बरखा सेमी\n16612 21 21 218 341 336 170 7271 1,221\nडेली औसत °F\n60.3 64.2 72.9 81.9 84.7 84.9 84 83.3 82 79.5 70.7 62.4 75.9\nऔसत बरखा इंच\n6.3 2.4 4.7 8.3 8.3 85.8 134.3 132.3 66.9 28.3 2.8 0.4 480.8\nसाल 2011 के जनगणना आँकड़ा सिराहा जिला के कुल जनसंख्या 637,328 रहल आ ई लोग कुल 117,962 परिवार में निवास करत रहलें। एह में से मरदाना लोग के जनसंख्या 310,101 रहल आ औरतन के संख्या 327,227 रहल। एह तरीका से प्रति परिवार बेकती के संख्या 5.40 रहल आ मानव लिंगानुपात 94.77 औरत प्रति सैकड़ा मरद रहल।\nमानव बिकास सूचकांक के अनुसार 1991 के एगो रपट में सिराहा के एचडीआई इंडेक्स 0.32344 दर्ज कइल गइल।\nसमाज आ संस्कृति[संपादन]\nसिराहा जिला के समाज हिंदू बहुल समाज हवे। इहाँ हिन्दू, मुस्लिम, बौद्ध आ ईसाई लोग निवास करे ला। धार्मिक आधार पर देखल जाय त एगो सर्वे के अनुसार सिराहा जिला में मुसलमान लोग के जनसंख्या 47566 रहल जे कुल जनसंख्या के 7.46 प्रतिशत रहल। जातीय हिसाब से इहाँ यादव, खत्वे, कायस्थ, कथवनिया, मलाह, नेवार, तामांग, अमात, कोइर, तेली, डोम, मुसहर, दुसाध, चमार, तत्मा, धोबी आदि जाति के बहुलता देखल जाला।\nलगभग सगरी हिंदू तिहुआर इहाँ धूमधाम से मनावल जालें जेह में होली, दिपावली, संक्रांति, छठ, करवा चौथ इत्यादि तिहुआर प्रमुख बाने।\nसिराहा जिला में देखे लायक आ घूमे लायक कई जगह गिनावल जा सके ला। लहान बजार, नया साल के समय फुलबारी, कमला दह, कमला नदी, मानिक दह, सलहेश मंदिर, तरेंगा जंगल, बाबा ताल आ पकड़िया गाद इत्यादि देखल जा सके ला। हालाँकि, पर्यटक लोग के सुरक्षित रहे के सलाह दिहल जाला काहें कि इहाँ राजनीतिक रैली आ बंद, आ अउरी कई किसिम के अपराध के खतरा रहे ला।\nनेपाल के जिला सभ के लिस्ट\n↑ "National Population and Housing Census 2011(National Report)" (PDF). Central Bureau of Statistics (Nepal). Government of Nepal. 2012. ओरिजनल (PDF) से 2013-04-18 के पुरालेखित. Unknown parameter |deadurl= ignored (मदद)\n↑ "Adoption of Improved Rice Varieties in the Tarai Region of Nepal | SpringerLink". Link.springer.com. 11 फरवरी 2014. पहुँचतिथी 31 जनवरी 2018.\n↑ Editors, The. "Tarai | region, Asia" (English में). Britannica.com. पहुँचतिथी 31 जनवरी 2018. CS1 maint: extra text: authors list (link)\n↑ The Map of Potential Vegetation of Nepal -aforestry/agroecological/biodiversity classification system (PDF), . Forest & Landscape Development and Environment Series 2-2005 and CFC-TIS Document Series No.110., 2005, ISBN 87-7903-210-9, पहुँचतिथी 22 नवंबर 2013\n↑ "File:Nepal map of Köppen climate classification.svg - Wikimedia Commons" (English में). Commons.wikimedia.org. पहुँचतिथी 31 जनवरी 2018.\n↑ "Climate of Nepal: Temperature, Climograph, Climate table for Nepal - Climate-Data.org". En.climate-data.org. पहुँचतिथी 31 जनवरी 2018.\n↑ 8.0 8.1 "Climate: Siraha". पहुँचतिथी 31 जनवरी 2018.\n↑ "National Population and Housing Census 2011 (NPHC2011), Volume 06" (pdf). cbs.gov.np (English में). काठमांडो, नेपाल: Central Bureau of Statistics, Government of Nepal. 1 मार्च 2014. पहुँचतिथी 31 जनवरी 2018.\n↑ "National Muslim Commission". Nmc.gov.np. 12 जनवरी 2017. पहुँचतिथी 31 जनवरी 2018.\n↑ Jitendra Sahayogee. "10 Places to Visit in Siraha, Nepal". ImNepal.com. पहुँचतिथी 31 जनवरी 2018.\n"https://bh.wikipedia.org/w/index.php?title=सिराहा_जिला&oldid=644856#गाविस" से लिहल गइल\nप्रदेश संख्या 2\nबिस्तार के जरूरत वाला लेख\nसगरी लेख जिनहन में बिस्तार के जरूरत बा\nखाली खंड वाला लेख\nसगरी लेख जिनहन में खाली खंड बा\nएह पन्ना पर आखिरी बेर संपादन 28 नवंबर 2018 के 07:47 बजे भइल रहल।


February 14, 2022 – भोजपुरी साहित्य सरिता\nलागल लड़िका के बजार\nलागल लड़िका के बजार एहि जुगवै में कीनैं लड़की के बाप एहि जुगवै में ! तीन-चार लाख रुपइया पुलिस-प्राइमरी के भैया साथे एगो मोटर कार एहि जुगवै में लागल लड़िका के बजार एहि जुगवै में! जवन जुनियर में पढ़ावै सात से आठ लाख फुरमावै कार दतवा चिआर एहि जुगवै में लागल लड़िका के बजार एहि जुगवै में! दस लाख टीजीटी के पार माई – बाबू मांगैं कार देदा लड़की के डाल एहि जुगवै में लागल लड़िका के बजार एहि जुगवै में! गरम पीजीटी के बाज़ार पनरह…\nभोजपुरी गीतराम बचन यादवLeaveacomment\nका जमाना आ गयो भाया, आन्हरन के जनसंख्या में बढ़न्ति त सुरसा लेखा हो रहल बा। लइकइयाँ में सुनले रहनी कि सावन के आन्हर होलें आ आन्हर होते ओहन के कुल्हि हरियरे हरियर लउके लागेला। मने वर्णांधता के सिकार हो जालें सन। बुझता कुछ-कुछ ओइसने अहम् के आन्हरनो के होला।सावन के आन्हर अउर अहम् के आन्हरन में एगो लमहर अंतर होला। अहम् के आन्हरन के खाली अपने सूझेला, आपन छोड़ि कुछ अउर ना सूझेला। ई बूझीं कि अहम् के आन्हर अगर सोवारथ में सउनाइल होखे त ओकर हाल ढेर बाउर…\nबतकूचनउचरत हरिनंदी के पीर, जयशंकर प्रसाद द्विवेदीLeaveacomment\n(हमार मूल fb पोस्ट के भोजपुरी रूपांतरण) —— ‘चाह’ जिनगी ह । ‘चाह’ एगो एहसास ह। ‘चाह’ विरह के तड़प ह । ‘ चाह’ मिलन के मिठास ह । आरा -बलिया -छपरा ह ‘चाह’ । ‘चाह’ भजपुर- रोहतास ह। ऋतु में वसंत आ माह मधुमास ह। तबे त सभका के पेय ई ख़ास ह। एही से केहू चाह के बारे में कहले बा- “तू पूनम हम अमावस, तू कुल्हड़ वाली ‘चाह’ हम बनारस” “अइसन ए गो ‘चाह’ सभका होखे नसीब ,कि हाथ मे होखे कप आ सामने महबूब” ‘चाह’…\nकहानीLeaveacomment\nअपन लड़की सयान हो गइल , रात जागल बिहान हो गइल । आज माई बेमार का भइल , सून घर कऽ दलान हो गइल । हमरे सीना में लागल दरद, छुटकी लड़की हरान हो गइल । भाई -भाई में नाहीं पटल आध-आधा चुहान हो गइल । जब सहारा न कोई रहल, तब बुढा़ई जवान हो गइल । कान बेटा कऽ भरलस बहू , कुल कमाई जियान हो गइल । अपने चीनी कऽ सून के बखान गुड़ के छाती उतान हो गइल । …\nभोजपुरी गजलमोहन द्विवेदीLeaveacomment\nजुठार मोरा कजरा बोला का पउला\nबदरा के फेर पिया काहे मोहइला जुठार मोरा कजरा बोला का पउला। बिंदिया देखत रहे तोहरा नदानी झुमका गवाही देही बात मानी चनवो से बलमू ना जेरिको लजइला जुठार मोरा कजरा बोला का पउला। होठवा के लाली सुघर सकुचायल घायल पैजनिया हो सहमल बा पायल चुड़िया के खनखन से अईसन लोभइला जुठार मोरा कजरा बोला का पउला। मेंहदी महावर करैं न ठिठोली मधुरी बचनिया से बोलैं न बोली घुघटा बनी ढीठ कइसे उठइला जुठार मोरा कजरा बोला का पउला। केशिया के खुशबू करी शोर जॉनी केकर…\nभोजपुरी गीतयोगेन्द्र शर्मा "योगी"Leaveacomment\nभोरे मोरे अँगना\nकि खनकेला जइसे, सुघर हाथे कँगना बिहँसे किरिनिया, किलक उठे ललना पसरि उठे रंग ना। भोरे मोरे अँगना॥ चंहके चिरइया, आई अँगनइया ललना के मइया लेलीं बलइया हुलसि उठे पग ना। भोरे मोरे अँगना॥ भोरहीं बबुआ,माँगे जोन्हइया दुअरा बहारी दुलारेलीं मइया बजाई घरे घुघुना। भोरे मोरे अँगना॥ जयशंकर प्रसाद द्विवेदी\nभोजपुरी गीतLeaveacomment\nतू त देखतअ हउअ सब दिन-रात बरम बाबा नाहीं बा अब पहिले जइसन बात बरम बाबा सुक्खू अपने अँगने में भी नल लगवा लेहलेन कुँआ पाट के रामधनि बइठका बना देहलेन बुधनी के दुआर पर खम्भा घर में लाइट बा बालकिशुन बिल देवे लगलेन जेबा टाइट बा घरे-घरे पैखाना बा ,लोटा क जुग बिसरल केहू नाही अब जंगल में जात बरम बाबा || घर घर में टीवी बा ,डिश बा,इंटरनेट भी बा सबके पल्ले मोबाईल क बढ़िया सेट भी बा बर्गर,पिज़्ज़ा,चाउमीन सब मिलय लगल अब त केक, पेस्ट्री ,काफी,कुल्फी दिखय लगल अब त …\nभोजपुरी कविताविनोद पाण्डेयLeaveacomment\nउठ ना अब ले सुतल बाड़ू। जाड़ा पाला में का तंग कइले बानी ।बेर बिहान होखे ना दीं। सुरसतिया के माई जल्दी उठ आज हमार वेलेंटाइन ना बनबूं। रउवो आपन उमीर ना देखीं ।एह उमर में कबो रेखा तो कबो हेमा मालिनी के शौख जाग जाता।ई वेलेंटाइन कवन भूतनी के नाम ह ? कवनो नया हिरोइन पर नजर पड़ल ह का ?काल सुरसतियो कह तहे कि माई काल एक सौ रूपिया दिहे वेलेंटाइन दिन ह। आज कल के लइकन कहियो माई दिवस, कहियो बाप दिवस मनावते बाड़न सं बाकिर एह…\nविविधाकनक किशोरLeaveacomment


अपना देश में घटना के बाद के रस्म – Anjoria\nAug 3, 2011 भोजपुरी, लस्टम पस्टम\nअसल में हमनी के देश, माने हमार भारत महान, एगो दुर्घटना प्रधान आ विस्फोट प्रधान देश ह. इहां कवनो महीना बांव ना जाला जब कवनो घटना चाहे दुर्घटना चाहे विस्फोट ना होखत होखे. एगो घटना अबहीं होखबे करेला कि दोसरको रोआइन मुँह बनवले चलि आवे ला. अपना देश खातिर घटना दुर्घटना असही होला जइसे धूरा में लइकन के गिरल.\nउठले, झरले, आ चल दीहले. जहिया अखबार के पहिला पन्ना पर अइसन खबर ना मिले तहिया बुझाला कि कहीं कुछ गड़बड़ा गइल बा. अब चूंकि ई घटना प्रधान देश ह त ओकरा बाद के कवनो रस्म त चहिबे करी. अपना देश में जइसे कवनो दुर्घटना होला, चाहे कवनो विस्फोट होला त तुरतले कुछ रस्म शुरू हो जाला. एह से ई पता चलेला कि हमनी कतहत देशभक्त बानी आ अपना देश में लोकतंत्र के जर कतना गहीर बा. ई रस्म के अइसन बा कि ई जानल जरूरी नइखे कि घटना कइसे भइल, का भइल.\nबस ई रस्म में सबले पहिले बयानबाजी होला. सरकार बयान दी कि जे दोषी बा ओकरा के छोड़ल ना जाई, जे एकर शिकार भइल बा ओकरा मुआविजा मिली, दुनिया के सब देश एकरा खिलाफ एक हो जाये, विपक्षी दल एकर राजनीतिक फायदा मत उठावो.\nओने विपक्षी दल बोली कि ई सरकार के लापरवाही के नतीजा ह, गृहमंत्री, चाहे रेल दुर्घटना भइल त रेल मंत्री, इस्तीफा देसु, परधानमंत्री माफी माँगसु. आदि आदि. वइसे ई रिवाज में एगो आउर नया पक्ष जुड़ गइल बा. अब सत्तारूढ़ गठबन्हन में शामिल दलन के नेता लोग एक दोसरा के धूरा झोंके लागेला.\nओह में एक दोसरा के बड़ाई शिकायतो चलेला. अगर अइसन राज्य में घटना होला कि उहवां दोसरा दल के सरकार बा त केंद्र सरकार राज्य सरकार पर दोष लगावेले आ राज्य सरकार कहेला कि केन्द्र के खुफियागिरी फेल हो गइल बा. खुफिया अफसर कहेले कि खबर त दिहल रहे राज्य सरकार के लोग ओह पर अमल ना कइल. एह काँव काँव में असलकी बात त बिला जाला आ पीड़ित बेचारा संतोष क लेला आ दोसरा घटना के बर्दाश्त करे खातिर तइयार हो जाला. एकरा बाद एगो आयोग के गठन होला.\nकवनो रिटायर्ड जज के आराम कुर्सी पर से धकिया के आयोग के अध्यक्ष बना दिहल जाला. अब ऊ जज साहब काँखत कूँखत आपन काम शुरू करेले.\nआजु ले कबहुं आयोग के रिपोर्ट पब्लिक का सामने ना आइल. आयोग के हठन अपना देश में पिंडदान जइसन होला. एकरा बाद नेता लोग अपना पूर्वज के मुँह देखावे लायक हो जाला.\nएकरा अलावे अउरी कई गो रस्म बा जइसे अभियुक्त जे धरा जाय त जेल में ओकर स्वागत सत्कार आ नेताजी के घटनास्थल पर दौरा के रिवाज आदि. ई सब अइसे होला जइसे सराध के जूठ काये के समय में कउआ काँव काँव करेले सँ. हमनी खातिर ई भले अशुभ ह, लेकिन नेतवन खातिर त इहे शुभ ह. धन्य बा हमनी के नया संस्कृति.\nOne thought on “अपना देश में घटना के बाद के रस्म”\nलोक-जबान और शैली में कही गई बात का असर ही कुछ और होता है.


पवन सिंह ‘डकैत’ 27 जुलाई से बिहार के सिनेमाघरन में डकैती डलीहें – Anjoria\nसिनेमा भोजपुरी के बड़की निर्माता कंपनी मिथिला टाकीज के बहुचर्चित फिल्म ‘डकैत’ 27 जुलाई से बिहार के सिनेमाघरन में रिलीज होखे जात बा.\nनिर्माता मनोज चौधरी, आ लेखक निर्देशक रविभूषण के एह फिलिम में सुपरस्टार पवन सिंह डकैत के टाईटल भूमिका में बाड़ें आ उनुका साथे तीन गो हॉट अदाकारा मोनलिसा, प्रतिभा पाण्डेय आ चाँदनी चोपड़ा के जलवा देखे के मिले वाला बा. साथ में मनोज टाईगर, ब्रजेश त्रिपाठी, मनीष चतुर्वेदी, सुबोध सेठ, सोम भूषण, आफरीन खान, आनंद मोहन, विजया, संजय वर्मा अउर अनिल यादव के खास भूमिका बा.\nएक सिधवा इंसान कवना तरह हालात का मजबूरी में अपराध का राहे निकल पड़ेला इहे एकरा कहानी के मुख्य बिंदु बा.\nगीतकार विनय बिहारी आ संगीतकार मधुकर आनंद हउवें.


Banarasi Thandai sorbet isaperfect formula to dissipate heat read in bhojpuri Bhojpuri Spl: ठंडा मतलब होखेला बनारसी ठंडई, गरमी भगावय क अचूक फारमूला\nबनारसी ठंडई मतलब बनारसी ठंडई ही होला अउर बनारसी ठंडई के रसानुभूति बदे बनारस ही जाए के पड़ी. केतना लोग ठंडई के भांग से जोड़ि के देखयलन, लेकिन इ सरासर गलत हौ. भांग अपने जगह हौ अउर ठंडई क जगह आपन अलग हौ. इ अलग बात हौ कि केतना लोग ठंडई में भांग मिलाइके छानयलन.\nLast Updated: March 3, 2021, 4:16 PM IST\nफगुनहट धीरे-धीरे बहय लगल हौ. वातावरण में गरमी भी बढ़य लगल हौ. एही के साथ बनारस में ढंडई क सुरूर भी चढ़य लगल हौ. इहां ठंडई एक अइसन शरबत हौ, जवने क तरकीब अउर तासीर शुद्ध बनारसी हौ. बनारसी ठंडई क क्लोन दूसरे जगह नाहीं मिली. बनारसी ठंडई क बड़ी खासियत इ हौ कि इ तन-मन के तर ही नाहीं करत, ताजगी अउर तंदुरुस्ती भी प्रदान करयला. गरमी भगावय क इ अचूक बनारसी फारमूला हौ. आजकल बनारसी ठंडई क बोतलबंद संस्करण भी बजार में उपलब्ध हौ, लेकिन बनारसी ठंडई मतलब बनारसी ठंडई ही होला अउर बनारसी ठंडई के रसानुभूति बदे बनारस ही जाए के पड़ी. केतना लोग ठंडई के भांग से जोड़ि के देखयलन, लेकिन इ सरासर गलत हौ. भांग अपने जगह हौ अउर ठंडई क जगह आपन अलग हौ. इ अलग बात हौ कि केतना लोग ठंडई में भांग मिलाइके छानयलन.\nठंडई क नाम बाबा भोलेनाथ अउर होली के त्योहार से जुड़ल हौ. ठंडई क इ नातेदारी भी इ गलतफहमी बढ़ावय में मदद कइले हौ कि बिना बूटी यानी भांग के ठंडई घोटल-छानल नाहीं जाइ सकत. लेकिन कुछ सुरूर क शौकीनन के छोड़ि के बाकी लोग ठंडई के सात्विक रूप क ही सेवन करयलन. ठंडई क इ सात्विक रूप बदाम, मगज, इलायची, गुलाब क पंखुड़ी, काली मिर्च, मुनक्का अउर सौंफ के संगम से तइयार होला. मौसम के अनुसार एहमें कई सारा फल क सत्व मिलावल जाला अउर बेला, खस, रातरानी, रजनीगंधा अउर हर सिंगार जइसल फूलन के सुगंध क तड़का भी देहल जाला. साथ में मिलावल जाला अवटि के गाढ़ा कयल सढ़ियारय दूध मिश्री मिलाइके. मट्टी के पुरवा में जब इ दिव्य शरबत परोसल जाला त मट्टी क सोंधी सुगंध भी एहमें घुलि जाला. एकरे बाद तइयार होला औषधीय बनारसी ठंडई, जवन बच्चन से लेइके बुढ़वन तक बदे मुफीद होला. गरमी से पैदा होवय वाली कई बीमारी के ठीक करयला इ ठंडई.\nठंडई बनारस क पारंपरिक शीतल पेय हौ. बाबा भोलेनाथ क इ प्रसाद शरीर अउर आत्मा क ताप अउर संताप सब हरि लेला. इ खाली पियास अउर तास ही नाहीं बुझावत, बल्कि भीतर से शरीर में ताजगी भी पैदा करयला. दूसरे देसी शरबतन से अलग इ अपने अनूठे यौगिक के कारण पौष्टिक भी होला. जवने तरह से पंजाब में अमृतसर अउर पटियाला क लस्सी प्रसिद्ध हौ, ओही तरह बनारस क ठंडई सरनाम हौ. इ पूरब क एक अनोखी कृति, कलाकारी हौ. देखय में इ कलाकारी जेतना आसान हौ, व्यवहार में ओतनय कठिन हौ. ठंडई बनावय में जेतना मसाला लगयला, ओकर अनुपात अगर जरा भी गड़बड़ायल त कुल मेहनत पानी में. अउर हां, बनारसी ठंडई बिजली क बटन दबाइ के चलय वाली मिक्सी के भरोसे न बनी. ठंडई क मसाला पीसय बदे सिल-बट्टा चाही अउर घंटन पीसय-छानय बदे मजबूत गट्टा चाही. चन्नन की नाईं पीसले के बाद भी बारीक मलमल से पूरा माल छानि जाई. छानल एह बदे जाला कि जरा भी खुरदुरा पदार्थ ठंडई केे साथे मुंहे में न जाइ पावय, नाहीं त मजा किरकिरा होइ जाई.\n1960 के दशक में हिप्पी लोग जब बनारसी ठंडई क चुस्की लेेहलन त ओनके मुंहे से निकसल -ओह! अॅलमंड-ग्रास ड्रिंक. एकरे बाद से अंगरेजन के साथ ही हिंदुस्तानिन के नजर में भी इ ठंडई नशीला पदार्थ बनि गइल. बचल-खुचल कसर चलताऊ फिल्मी गाना से पूरा होइ गयल. ’आप की कसम’(1974) फिलिम क एक गाना रहल- ’जय जय शिव शंकर, कांटा लगे न कंकड़, कि प्याला तेरे नाम का पिया.’ इ गाना सुनतय आंखी के सामनेे पितरी क भरल लोटा एक घूंट में गटकि के भांग के रंग में बहकि जाए वाले बनारसी क रूप आइ जाला. लेकिन वास्तव में इ गाना बनारसी ठंडई क एक तरह से तौहीनी हौ. भांग अउर ठंडई के अलग कइ के न देखले से सात्विक दिमाग वालन बदे बड़ा खतरा इ हौ कि उ बनारस के इ जीवन अमृत से पूरे जीवन भर वंचित रहि सकयलन.\nबनारस में ठंडई पूरे साल छनयला, लेकिन एकर असली मौसम फागुन से शुरू होला, अउर पूरी गरमी भर बनारस में ठंडई क बहार रहयला. होली के दिना त बनारस में शायदय कवनो घर होई जहां ठंडई न छनत होई. ठंडई के कुल मसाला क तासीर ठंडा होला, जवने के नाते होली के दिना हर बनारसी ठंडई से ठंडा होला. भांग अउर अबीर-गुलाल क गरमी ठंडई के तासीर से उतरि जाला. बनारस में ठंडई क अच्छा-खासा धंधा हौ. जवने रूप में चाहा, तवने रूप में ठंडई मिलि जाई. अगर मसाला क अनुपात पता हौ त पनसारी के दुकानी पर अलग-अलग तउलाइ ल. अनुपात नाहीं पता हौ त खाली ठंडई मांगि ल, दुकानदार मसाला क अनुपातिक मिक्चर थमाइ देई. घरे लेइ जाइ के ठंडई क सूखा मसाला पानी में भेइ द, अच्छे से फूलि गइले के बाद पीसा अउर छाना.\nबनारस में गली-चैराहा पर तइयार ठंडई क भी दुकान मौजूद हइन. खासतौर से गोदौलिया चैराहा बनारसी ठंडई बदे प्रसिद्ध हौ. मैदागिन चैराहा पर बाबा ठंडई क क भी नाम हौ. इ कुल दुकानिन पर कारखाना में तइयार बोतलबंद ठंडई क शरबत भी मलाई मारि के मिलि जाई. लेकिन असली बनारसी शुद्ध ताजा ठंडई क मजा लेवय के होय त बांस-फाटक पर कन्हैया चित्र मंदिर के आगे वाली गली में जा. भांग-ठंडई के छान-घोंट पर्व क तीर्थ हौ इ गली. बाबा भोले नाथ के सच्चे भक्तन क दिव्य दर्शन इहां सबेरे से संझा तक होला. बनारस अगर जा त बनारसी ठंडई क रसानुभूति जरूर करा अउर तब समझ में आई कि असल में ’ठंडा मतलब बनारसी ठंडई’ ही होला. (लेखक सरोज कुमार वरिष्ठ पत्रकार हैं.)\nLife in Banaras


टटका खबर, शनिचर ४ फरवरी २०१२ | Anjoria's Weblog\nटटका खबर, शनिचर ४ फरवरी २०१२\nलोकसभा अध्यक्षा मीरा कुमार आजु कैमूर जिला के सरैया गाँव में सम्राट अशोक के प्रतिमा के अनावरण कइली.\nछपरा जिला में दिघवारा का लगे निजामचक में एगो सड़क दुर्घटना में दू गो नौजवानन के मौत हो गइल आ तिसरका के अस्पताल में भरती करावल गइल बा.\nयूपी के पहिला दौर के चुनाव में अब चार दिन बाचल बा आ सगरी राजनीतिक दल आपन पूरा ताकत झोंक दिहले बाड़े. बुध का दिने ५५ गो निर्वाचन क्षेत्र में वोट डालल जाई. एह दौरान चउथा दौर के नाम वापसी के काम आजु पूरा हो गइल. पाँचवा आ छठवाँ दौर के नामांकन के प्रक्रिया चलत बा.\nदिल्ली के एगो विशेष सीबीआई अदालत आजु सुब्रह्मण्यम स्वामी के ओह याचिका के खारिज कर दिहलसि जवना में ऊ पी चिदंबरम के टू-जी स्पेक्ट्रम घोटाला में सह अभियुक्त बनावे के माँग कइले रहले. अदालत का लागल कि स्वामी कवनो अइसन सुबूत नइखन देत जवना से कि तय होखे कि चिदंबरम जवन कइलन तवन कवनो बदनीयती से कइलन. एह फैसला का बाद उछाह में आइल कांग्रेसी अब विपक्ष के सलाह दिहलन कि ऊ लोग चिदम्बरम का घरे जा के उनुका से माफी माँगे जबकि फैसला से हैरत में पड़ल स्वामी कहलन कि उनुका खातिर ई कवनो नया बाति नइखे. अबही त लोअर कोर्ट से मामिला खारिज भइल बा. कहलन कि अब हाई कोर्ट में अपील करीहें आ ओहिजो से काम ना बनी त सुप्रीम कोर्ट ले जइहे बाकिर चिदम्बरम के जेल भिजवा के रहीहे.\nगुजरात के राज्यपाल बिना मुख्यमंत्री से सलाह लिहले लोकायुक्त नियुक्त कर दिहले रहले. एह बाति का खिलाफ हाई कोर्ट गइल गुजरात सरकार के हार के सामना करे के पड़ल जवना का बाद गुजरात सरकार सुप्रीम कोर्ट में याचिका लगवले रहुवे. पिछला दिने गुजरात सरकार के याचिका विचार करे खातिर अदालत सकार लिहलसि बाकिर टूजी स्पेक्ट्रम घोटाला का बीच ओकर मीडिया में कवनो खास चरचा ना भइल, अगर अदालत याचिका खारिज कर दिहले रहीत त शायद ओकर जम के चरचा भइल रहीत.\nकर्नाटक के विशेष लोकायुक्त अदालत भूमि अधिग्रहण अधिसूचना रद्द करे का मामिला में मुख्यमंत्री रहल वी.एस. येडियुरप्पा, उनुका बेटा विजेन्द्र अउर राघवेन्द्र आ दामाद सोहन कुमार समेत\nमंत्री रहल कृष्णैया शेट्टी के समन जारी कइले आ तीनमार्च के हाजिर होखे के कहले बा.\nमणिपुर में ३४ गो मतदान केन्द्रन पर आजु दुबारा वोट डलवावल गइल आ एह मतदान में ७१ फीसदी से बेसी मतदान के खबर बा.\nगोवा में ४० सीट वाली विधानसभा के चुनाव तीन मार्च के करावल जाई. परचा दाखिल करे के काम सोमार ६ फरवरी से शुरू होखी. गोवा के चुनाव में वोट डाले आइल हर मतदाता के अंगूठा के निशान लिहल जाई आ ओकर फोटो लिहल जाई. ई पायलट प्रोजेक्ट अगर सफल रहल त देश भर में एकरा के लागू कर दिहल जाई.\nओड़िशा में बर्डफ्लू के पता चलला का बाद राजधानी भुवनेश्वर में मुर्गियन के खतम करे के काम काल्हु से शुरू कर दिहल जाई. एह दौरान अठाइस हजार से अधिका मुर्गियन के मारे के अनुमति राज्य सरकार दिहले बिया.\nकाल्हु अतवार का दिने पैगम्बर मोहम्मद के जयन्ती मिलाद-उन-नबी मनावल जाई.\nसीरिया में विपक्षी सीरियन ऑब्जर्वेटरी फॉर ह्‌यूमन राइट्स के कहना बा कि होम्स शहर पर सुरक्षा बल के गोलाबारी में दू सौ से अधिका लोग मारल गइल बा जे लोग ओहिजा साल १९८२ के इस्लामी विद्रोह के याद में जुटल रहुवे.\nसोमालिया के पूर्वोत्तर शहर बधाडे में भइल हिंसा में अल- शबाब के आठ कमांडर समेत कम से कम एक सौ लड़ाका मारल गइले.\nरिजर्व बैंक आवास ऋण देबे वाला बैंकन के सलाह दिहलसि कि केहु के अस्सी फीसदी से बेसी आवास ऋण मत दिहल जाव आ घर के दाम बढ़ा के मत जोड़ल जाव. घर के दाम जोड़त घरी रजिस्ट्रेशन के खरचा दाम में मत जोड़ल जाव.\nसहारा इण्डिया अब भारतीय क्रिकेट टीम के प्रायोजक ना रही आ ऊ पूणे वारियर्स के मालिकाना हक छोड़ दिहलसि. सहारा के शिकायत बा कि बीसीसीआई का चलते ओकरा बहुत नुकसान उठावे के पड़ल बा.\nआजु आईपीएल खातिर खिलाड़ियन के नीलामी में जडेजा के नौ करोड़ में खरीदल गइल त वीवीएस लक्ष्मण के केहु पुछनीहारो ना मिलल.\nभारत, ऑस्ट्रेलिया आ श्रीलंका के बीच तिकोनिया एकदिना क्रिकेट प्रतियोगिता काल्हु से शुरू होखे जात बा. पहिला मुकाबला मेलबर्न में भारत आ ऑस्ट्रेलिया का बीच होखी.\nचीन के शेनझेन में आज फेड कप टेनिस एशिया ओसनिया जोन ग्रुप-दो के प्ले आफ मुकाबला में भारत हांगकांग के २-१ से हराके साल २०१३ खातिर ग्रुप-एक में आ गइल.


ए भइया, ब्लॉग लिखे लS कि ना... Blogging Tips in Bhojpuri Language, Bhojpuri Bhasha Articles, Mithilesh - Hindi Editorial, हिंदी लेख, Freelance Writer, Journalist, Digital Agency, Mithilesh: 9990089080\nHome / bhojpuri / Bhojpuri Articles / Bhojpuri Bhasha / Bihari Language / Purvanchal Language / technology / ए भइया, ब्लॉग लिखे लS कि ना... Blogging Tips in Bhojpuri Language, Bhojpuri Bhasha Articles, Mithilesh\nए भइया, ब्लॉग लिखे लS कि ना... Blogging Tips in Bhojpuri Language, Bhojpuri Bhasha Articles, Mithilesh\nब्लॉगिंग शब्द से केहू अपरिचित नइखे आजु, कांहें कि इंटरनेट के जुग-ज़माना में आपन पहिचान के ई ईगो 'बरियार अउरी सर्वव्यापी' आधार बा. ए विषय पर लेख एइसे लिखे के मन भईल ह, कान्हें कि कई मित्र-लोगन ब्लॉग बनवलहु बाड़न (Blogging Tips in Bhojpuri Language) तो वोके हल्का मान के रोज अपडेट नइखन करत, त कई जाना लो 'टेक्नोलॉजी' के फेर में उलझल बाड़न. कई मित्रगण त कहीं सुन-सुना के 'कमाई खाती' ब्लॉग त बना लेले हउवन, लेकिन जल्दबाजी में ओकर रास्ता भुला गईल बाड़न. एही कुल मुद्दा पर तनी मनी जेवन जानत बानी, उ लिखे के प्रयत्न करत बानी, गलती सही माफ़ क दिहा भाई लो...\nब्लॉगिंग प्लेटफॉर्म पर 'कन्फ्यूजन': वईसे त सैकड़ों प्लेटफॉर्म बाड़न, लेकिन सबसे ढेर चले वाला एगो 'ब्लॉगर.कॉम' अउरी दोसरका 'वर्डप्रेस.कॉम' बा, जेपर फिरी के ब्लॉग बन जाई. हालाँकि, हेईजा हम रउवाँ सबन के ब्लॉगर चुने के सलाह देब, कांहे से कि वर्डप्रेस.कॉम वाला फ्री ब्लॉग आपके 'गूगल ऐडसेंस' विज्ञापन चलावे के इजाजत ना दी, जबकि ब्लॉग से आपके दू पैसा मिली त, कवनो 'खट' त लागी ना! हालाँकि, वर्डप्रेस के ही 'सेल्फ-होस्टेड' ब्लॉगिंग वर्जन आवेला, जवन पूरा संसार भर में सबसे बढ़िया कहाला, पर ओमे 'होस्टिंग से लेकर बैकअप' अउरी कई गो दोसर लफड़ा बा, त खर्चो करे के परी. सेल्फ-होस्टेड वर्डप्रेस ओकरा खाती ठीक बा, जे खुद टेक्नीकल बा ना त कवनो हमनी जइसन कंसल्टेंट के हायर कइले बा. एही से शुरू में त आप ब्लॉगर.कॉम पर ब्लॉग बनाईं और दू साल एपर मन से काम कइला के बाद खुदे बुझि जाइब कि एमें केतना 'रस अउरी माजा' बा, त बाद में 'सेल्फ-होस्टेड वर्डप्रेस' पर जाहीं के परी!\nBlogging Tips in Bhojpuri Language, Bhojpuri Bhasha Articles, Mithilesh\nब्लॉग के सफलता, यूनिक-कंटेंट, सर्च इंजिन अउरी ट्रैफिक: ब्लॉग त बन गईल, लेकिन ई सफल कैसे होइ अउरी एपर ट्रैफिक (ढेर लोग, देखे खाती) केतरे आई, इ सबसे बरियार चिंता वाला मुद्दा हो जाला! पर सच्चाई से कहल जाउ त, एही चिंता में सफलता के 'रस' रहेला, जेके बुझे के जरूरत बा. एमें सबसे महत्वपूर्ण बात बा 'यूनिक-कंटेंट' के, माने आप चाहे ब्लॉग बनाईं (Blogging Tips in Bhojpuri Language), वेबसाइट बनाईं अउरी ओपर दोसरा के वेबसाइट से उठा के 'कॉपी-पेस्ट' क लीं त समझ जाईं कि आपके 'ब्लॉग-वेबसाइट' कूड़ा के भाव से अधिक कुछु नइखे. आज टेक्नोलॉजी खूब तेज हो गईल बा अउरी गूगल के हज़ारों कंप्यूटर और ओकर एल्गोरिदम तुरन्ते पकड़ ली कि उ कंटेंट कहाँ से चोरावल बा. बस राउर वेबसाइट अउरी ब्लॉग तुरन्ते ब्लैक-लिस्ट में आ जाई. फेर घंटा ना ट्रैफिक आई और आपके वेबसाइट/ ब्लॉग के 'भ्रूण-हत्या' हो जाई. अइसन में बेहद जरूरी बा कि आप 'यूनिक-कंटेंट' लिखीं, रेगुलर लिखीं ताकि पाठक के मसाला मिळत रहे, प्रजेंटेशन बढ़िया रखीं ताकि पाठक लोगन के पढ़े में 'रस' मिले. अनुशासन अउरी नियमित लेखन से आपके ब्लॉग पर जल्दिये बढ़िया ट्रैफिक आवे लागी, एमें कवनो दू राय नइखे! फेर ट्रैफिक बढ़ावे खाती सोशल मीडिया, ईमेल मार्केटिंग जइसन कइगो रास्ता बा, जेवना के विवेचना इंटरनेट पर आपके पढ़े के मिल जाई त हमहूँ कई गो लेख अलग-अलग लिखले बानी ए विषयन पर.\nब्लॉग/ वेबसाइट से कमाई: कुल सुइया एही जा आके रूक जाला, वईसे अगर रउवाँ ऊपर लिखल 'यूनिक अउरी रेगुलर कंटेंट' वाला काम क चुकल बानीं त कमाई के रास्ता खुल गइल समझीं. गूगल 'ऐडसेंस' सबसे पॉपुलर और विश्वसनीय माध्यम अपनावे लन ब्लॉगर भाई (Blogging Tips in Bhojpuri Language) लो अउरी एमें ऐडसेंस.कॉम खोल के साइनअप करे के परी आपो के अउरी अगर ऐडसेंस अप्रूव क देहलस त कमाई के श्रीगणेश हो जाई. पर आप ई उम्मीद मत पाल लीं कि एही कमाई से आपके धरम-करम चल जाई, बल्कि एकरा संगे-संगे आपके अफिलिएट मार्केटिंग (फ्लिपकार्ट.कॉम, अमेजॉन.कॉम इत्यादि) के भी सहारा लेबे के परी त जेवना विषय पर आपके ब्लॉग/ वेबसाइट बा, वईसे सम्बंधित संस्था, कंपनी इत्यादि से आपके संपर्क बढ़ावे के परी. ए स्टेज प आवत-आवत आप खुदे समझे लागब कि 'बिजनेस केतरे होला' अउरी फेर रास्ता खुलत जाई.\nइसे भी पढ़िए: 'वेबसाइट' न चलने की वजह से आत्महत्या ... !!! ???\nBlogging Tips in Bhojpuri Language, Bhojpuri Bhasha Articles, Wordpress or Blogger\nसावधानी: एमें खाली दू-तीन गो बात के ध्यान रखे के चाहीं, जैसे कंटेंट कॉपी-पेस्ट मत करीं, रेगुलर लिखीं (रोज कम से कम 1 पोस्ट त हर हाल में जरूरी बा, दोगे-तीन गो अउरी बढ़िया...). दोसरका सावधानी बा, जल्दियाइ मत, धैर्य रखीं अउरी लागल रहीं. तीसरका, अध्ययन के विषय बा अउरी एकर कवनो दोसर विकल्प नइखे. रोज टेक्नोलॉजी चेंज होता. कब वेबसाइट से मोबाइल पर लोग आ गईलन, त कब ब्राउज़र से 'एप्प' पर लोग शिफ्ट हो गईल बाड़न, इ कुल बदलाव के आपके बूझे जाने के परी. लेकिन, लगातार प्रयत्न कइला से कवनो काम मुश्किल नइखे और अगर एगो सफल ब्लॉग (Blogging Tips in Bhojpuri Language) आप चला लिहनीं, त समझ लीं कि ई सरकारी नौकरी से बढ़ के आपके पैसा त देबे करी, नाम अउरी प्रसिद्धि एक्स्ट्रा मिली. खैर, अगिला लेख में अउरी दोसर जानकारी लेके आइब. तब तक छोटका भाई के राम-राम!\nBlogging Tips in Bhojpuri Language, Bhojpuri Bhasha Articles, Mithilesh,\nbhojpuri Bhojpuri Articles Bhojpuri Bhasha Bihari Language Purvanchal Language technology


चौपाल - विवेक सिंह - मैना: भोजपुरी साहित्य क उड़ान (Maina Bhojpuri Magazine)\nHome विवेक सिंह Bhojpuri Kahani चौपाल - विवेक सिंह\nचौपाल - विवेक सिंह\nचईत के महीना रहे। फेंड़-पौधन में फूल-फर आकार लेवे लागल रहन। खेत से पाकल फसिलन के कटनी का बाद खरिहानी मे टाल लाग गइल रहे। फर से लदरल बाग आ अनाज के टाल से सजल खरिहानी देखि के किसान के मन मे जेतना ख़ुशी, जेतना आतमबल के संचार आ आपन कर्म प अभिमान होला ऊ उनुकर लिलार के चमके देखिए के बूझा जाला।\nएहू से अनघा ख़ुशी देवंती के मन मे आपन बेटा लाखन के देखि के होखे। देवंती लाखन के बेरि-बेरि बोलावस बाकिर लाखन अपना संघतियन संगे नीम के छाँहि में गुल्ली-डंडा जमवले रहन, उनुका ना माई के आवाज सुनाई देवे ना दोसर कोनो काम के फिकिर होखे। थाक-हार के देवंती खुदहीं उनुका पास गइली आ उनुकर हाथ पकड़ के जबरजस्ती संगे लेआवत बोलली- " का रे, तोरा स्कूल नइखे जाएके, दस बजे जा रहल बा आ तू अबहीं ले गुल्ली-डंडा में अझुराइल बाड़े? आरे, आदमी बन आदमी। तनी पढ़-लिख ले, ओ से ज़िनिगी सुधर जाई। आज तोहर बाबू रहिते त ते एतना अवारा गरदी ना करते।"\nलाखन आपन हाथ झटकि के देवंती से छोड़ा लिहलें आ दूर भागि के मुँह बिरावे लगलें- "ना जाएम, ना जाएम, हम पढ़े ना जाएम माई! पढ़-लिख के का होई? नूतन काका आ मंगरू काका कहत रहे लो' कि लाखन, पढिके का करबे? तोर बाबू के जवन ज़मीन-जजात बा ऊ सब त तोरे ह? ऊ कहिया कामे आई? अरे लाखन, आराम कर आराम।"\nएतना कहिके लाखन भाग गइले। देवंती के मन के सारी ख़ुशी छोभ आ दुख के रुप मे तब्दील हो गइल आ आँखि के राहे लोर बन के टघरे लागल। ऊ आपन करम आ नसीब के कोसे लगली।\nअब देवंती के मन में ई सवाल खुद-ब-खुद तन के ठाढ़ भ गइल रहे कि आखिर ई समाज चाहता का? एहि समाज के, आपन जीअल जिनिगी के अनुभव आ सीख से, बिकास का राह दिखावे वाला बुजुर्ग समूह के का इहे फर्ज ह कि कौनो अनाथ के गलत दिशा में ढकेले के उत्जोग करे, ओकरा के कुटिल बुध्दि के सीख देवे? का समाज के भूमिका आ दायित्व इहे ह? हे भगवान, ई लाखन कवनि राहे जाता? आज एकर बाबू ज़िन्दा रहते त ई दिन ना देखे के परित। आखिर, इंसान इंसान बदे काहे कुभल सोचत बा? आन त आन, आपनो कहाए वाला जब अहित सोचे त का होखी? आज हम मंगरू आ नूतन से बेगर पूछले ना रहब, खुद त दुनिया भर के अवगुन से भरल बा लोग आ चलल लोग लाखन के बिगारे।\nएने लाखन मंगरू आ नूतन भिर आके सारा किस्सा सुना चुकल रहन- "जानत बाड़ काका, माई हमरा के जबरी पढ़े भेजत रहे , हम भाग अइनीं हँ।" मंगरू के चेहरा प संतोख के हँसी रहे।\n"ह्ह्ह्ह्... ठीक कइले, आरे पढ़े-लिखे मे कुछो नइखे, चुप-चाप तें एजा बइठल कर, हमनी के तोरा के बहुत कुछ सिखा देमजा।" नूतन अपना टेंट से खैनी के डिबिया निकाल के लाखन का ओरि बढ़ावत कहलन--"हई ले खैनी , तनी बनाउ त हमनी खातिर।"\n" काका, हमरा बनावे ना आवे, कहईं चूना ढेर हो जाई त तू लोग हमरा के मारे लगबs।"\n" आरे बुड़बक, लाव हेने आपन तरहथी।" मगरू अंदाज से खैनी-चूना निकाल के लाखन के हथेली प ध चुकल रहन आ मले के रीत बतावे में मसगुल रहन। ऐन इहे ऊ बखत रहे जब देवंती आ धमकली, ई बात लाखन के कनपट्टी प जोरदार चमेटा पड़ला के बादे समुझ में आइल। ओकर हथेली प पड़ल हाथ के झटका से चूना सानल खैनी के महीन बुरादा तिनहुन के आँखि मिचमिचावे लागल। लाखन थप्पड़ के चोट आ गलती पकड़ला के बोध से रोए लगले। एने देवंती नूतन आ मंगरू प बेभाव के सुरू रही- "जा हो करमजरू बेसरम लोग, कहवाँ हम तहनी लोग के आपन समुझत रहीं, आज मालूम पड़ल कि आपन केहू ना होला। गोतिया-देयाद, भाई-पटीदार सभ बनले के संहतिया हवे तनिका सकेता में पड़ते आपन असली औकात देखाइए दिहें। आरे, लाखन के बाबू तहरा लोग के साथे कबो अइसन कइले रहले? कवनि जनम के बदला लेत बाड़ तोहन लोग, ई हम नइखीं समुझ पावत। तहरा लोग के नरको मे ठिकाना ना मिली जे हेह अबोध के नाँसे प पड़ल बाड़ऽ लोग। कवनों दुसमनी निकाले के बा त हमरा से निकालऽ लोग, ई मासूम तोहन लो' के का बिगडले बा, जे एकर भभीस खराब करे में लागल बाड़ऽ। एसे ना त तोहनी के कुछ भेंटी ना गाँव-समाज के कुछ भल होई। विनाश होई विनाश!"\nदेवंती आजु पूरे रौ में रही- "केहू से बैर काढ़े खाती ओकर आगे के पीढ़ी खराब करबs त तहरो अगिला पीढ़ी ओही आँच से खाक हो जाई। कमजोर नेव पे बनल इमारत जादे देर ठाढ़ ना रह पावे। एगो बिगड़ी त सब दूसित होखे से ना बँचिहें, विकास राहि से भटक जाई आऊर पूरा समाज के पतन हो जाई। संभल जा तोहन लोग। अपना साथे-साथे आपन परीवार और समाज खातिर भी कुछ करअ लोग! हम एगो औरत होके ई सब कहत बानी, अगर हम अपना पे आ जाई त बहुत कुछ हो जाई.. आज के बाद हमरा लाखन के कुछो बुरा, भला सिखइबऽ लोग त चेता देत बानीं कि आगे जवन होई ऊ नीक ना होई। "\nनूतन और मंगरू आपन शैतानी के पकड़इले अगतहीं से झेंप आ अपराध बोध से ग्रस्त रहलें, ते प हतहत उद्बोधन से निपजल साँच के आँच में उनुकर कलुषता झोंकर गइल रहे। देवंती के हई रौद्र रूप के अंदाजा ओ लो' के ना रहल कबो। गलती के एहसास के संगे दृढ़ धमकी से उपजल डर उनुका लो' के देवंती से माफी मांगे प बेबस क दिहलस। देवंती के मुँह प सच्चाई आ विजय के जोत रहे। ऊ लाखन के हाथ धइले अपना घर का ओरि चलल जात रही।\nएह घटना के बाद के दिन रहे। धुलल-पुँछल स्कूल ड्रेस में पीठ प बस्ता लदले लाखन ओही राहे चलल जात रहन। नूतन आ मंगरू के जुगल जोड़ी पहिलहीं जस हुँहवे बइठल रहे। लाखन प नजर पड़ते दुनहुन के नजर नीचे झुक गइल ना पता सरम से, पछतावा से कि आपन गलती के अहसास से।


बस्ती – Page2– टटका खबर\nदेश के पहिलका फुल एसी ट्रेन आजु गोरखपुर से दिल्ली आनंदविहार खाति रवाना हो गइल. 12595 अप/12596 डाउन एह ट्रेन के दिल्ली में बइठल रेल मंत्री सुरेश प्रभु सिग्नल दे के रवाना करवलन. गोरखपुर से आनन्दविहार का बीच चले वाली ट्रेन के रुट गोरखपुर-बस्ती-गोंडा-लखनऊ-कानपुर-आनन्द विहार से गुजरी. 12571अप/12572डाउन ट्रेन के रूट गोरखपुर-बढऩी-गोंडा-लखनऊ-कानुपर-आनन्द विहार. बस्ती हो\nलूट आ चोरी के माल संगे तीन जने गिरफ्तार\nबस्ती 13 जनवरी (वार्ता) पुलिस आजु लूट आ चोरी के माल संगे तीन गो अपराधियन के गिरफ्तार क के जेल भेज दिहलसि. इ चोर पिछला दिन अमहट घाट पुल का लगे एगो औरत बीना सिंह से उनुकर एटीएम कार्ड, नगदी, आ दू गो मोबाइल लूट लिहले रहुवन. एही मामिला में बदमाश रिंकू सिंह आ रविशंकर\nडिवाईडर से मोटर साइकिल टकरइला से दू गो नवहियन के मौत\nबस्ती 07 जनवरी (वार्ता) छावनी इलाका में जमौलिया गाँव का लगे एगो मोटरसाइकिल बेकाबू हो के डिवाईडर से टकरा गइल. एह हादसा में ओह प सवार डारीडिहा के चौबीस साल के रितेश आ बाइस साल के चन्द्रशेखर के मौत हो गइल. सोनू नाम के एगो लड़िका घवाहिल हो गइल.\nदिनदहाडे दम्पत्ति के लूट लिहले सँ बदमाश\nबस्ती 02 नवम्बर (वार्ता) बस्ती जिला के छावनी इलाका में आज दिनदहाडे कुछ बदमाश एगो दम्पति से गजना लूट लिहले. पुलिस बतवलसि कि बीरपुर खरहरा के महेन्द्र कुमार मिश्र अपना पत्नी साथे जात रहले तबहिए छावनी इलाका मे राजकीय कन्या इण्टर कालेज सोनबरसा का नियरा मोटरसाइकिल सवार दु गो बदमाश उनका पत्नी से सोना के\nट्रक से टकरा के नवही के मौत\nबस्ती जिला मुख्यालय के कोतवाली इलाका के कटरा चौराहा पर शनिचर का दिने महरी खावा मोहल्ला के निवासी रिंकू आ हनुमान रिक्शे से जात रहले जब एगो ट्रक रिक्शा के टक्कर मार दिहलसि. एह घटना में सोलह साल के रिंकू के मौत ओहिजे हो गइल. हनुमान के गंभीर हालत में अस्पताल में भरती करावल गइल\nकिशोरी से दुराचार करे वाला आरोपी फंरार\nबस्ती जिला के परशुरामपुर इलाका के बडौरा गांव मे शौच खातिर खेते गइल एगो चौदह साल के लड़िकी से गांवे के राजू दूबे नाम के एगो आदमी दुराचार कइलसि आ ओकरा बाद फरार हो गइल बा. पुलिस बतावत बिया कि एकर मामिला दर्ज क के लड़िकी के मेडिकल जांच खातिर अस्पताल भेजाइल बा आ आरोपी\nबस्ती से दू गो वाहन चोर पांच गो मोटर साइकिल समेत पकड़इले\nबस्ती जिला पुलिस के अपराध शाखा आ पुरानी बस्ती थाना पुलिस मिल के सोमार का दिने एगो संयुक्त अभियान में दू गो वाहन चोरन के पाँच गो मोटर साइकिल समेत पकड़ लिहले. गिरफ्तार चोरन के नाम अरशदुल्ला आ वसीम अहमद बतावल गइल बा. एगो अउर चोर हासिम भाग निकलल. पुलिस बतावत बिया कि ई चोर\nबस्ती में ठनका गिरला से दू जने के मौत\nबस्ती जिला में आजु साँझ परशुरामपुर इलाका के सिकन्दरपुर गांव मे ठनका गिरल जवना से काले नाम के बीस बरीस के नवही के मौत हो गइल. रायपुर गाँव में ठनका गिरला से पैंतीस साल के आदमी मतई के मौत होखे के खबर बा. जिला प्रशासन दुनु के परिवार के आर्थिक सहायता दिआवे के प्रयास में


संगीत सुभाष जी के लिखल भोजपुरी कहानी बेर कुबेर | जोगीरा\nHome भोजपुरी साहित्य भोजपुरी कथा-कहानी संगीत सुभाष जी के लिखल भोजपुरी कहानी बेर कुबेर\nसंगीत सुभाष जी के लिखल भोजपुरी कहानी बेर कुबेर\nपरनाम ! स्वागत बा राउर जोगीरा डॉट कॉम प, आई पढ़ल जाव संगीत सुभाष जी के लिखल भोजपुरी कहानी बेर कुबेर, रउवा सब से निहोरा बा कि पढ़ला के बाद आपन राय जरूर दीं, अगर रउवा संगीत सुभाष जी जी के लिखल भोजपुरी कहानी अच्छा लागल त शेयर आ लाइक जरूर करी।\nमनोहर कवनो काम से गोपालगंज जात रहलें। घर से निकललें तबे मलिकाइन कहली -‘ गाड़ी- घोड़ा के कवनो ठीक ना ह। आपन काम भइला का बाद एने- ओने रूकिके समय मति जिआन करबि, जल्दी बस पकड़ि के घरे चलि आएबि। अबेर होला त जिउ संशा में परि जाला।’\nमनोहर कहलें- ‘ठीकबा, ठीक बा। तू चिन्ता मति करS। साँझि बेरा कई गो नेवता बा, जल्दिए आएबि।’ मनोहर घर से निकलि गइलें।\nसड़क पर आके बस पर बइठलें। बस चलि दिहलसि। बस में बइठल सोचत रहलें कि आजु 10 बजे राति ले सँवास ना मिली। गोपालगंज से लवटि के कहाँ- कहाँ नेवता करे जाए के बा, जोजना बनावत रहलें। लेकिन, होनी कुछ दोसरे सोचले रहे। मीरगंज से बस आगे बढ़ल। गोपालगंज का ओर से बहुत तेजी से आवत एगो बस आ मनोहर जवना में रहलें ओ बस में आमने- सामने के जोरदार टक्कर भइल। दुनू बस सड़क से बहुत दूर जाके कई पलटनियाँ उलटि गइली सन। चोट आ दरद से लोग में चिग्घाड़ मचि गइल।\nमनोहर का कपार में बहुत जोर से चोट लागल। खून के धार बहि चलल। कवनो तरे अगल- बगल के गाँवन के लोग बाहर निकलले रहे। बाहर धरती पर पटाइल मनोहर सोचलें कि इहाँ के दाही मिली? तले थावे में रहेआला इयार जनकदेव मन परि गइलें।\nजनकदेव के मोबाइल बाजल। बड़ा नीमन रिंगटोन रहे–‘यारी है ईमान मेरा, यार मेरी जिंदगी।’ जनकदेव आवाज सुनिके मोबाइल देखलें आ ध देहलें। दू मिनट बाद दोहरउआ मोबाइल बाजल। फेरू देखलें आ फेरू ध दिहलें। उनुके मलिकाइन कहली कि फोनवा आवता त उठावत काहें नइखीं। जनकदेव कहलें कि का उठाईं? एके संग के पढ़ल मनोहरा ह। जब गोपालगंज आवेला त फोन क के बोला लेला आ अनासहुँ एने- ओने के बात बतिआवेला। जइसे, हमरा कवनो कामे नइखे? करे दS फोन, हम साँझी खान हालिचालि पूछि लेबि।\nतेहरउआ फोन आइल। जनकदेव ना उठवले। मलिकाइन कहबो कइली कि कवनो अफड़ा- तफड़ी होई, फोनवा त उठाके सुनि लीं। ए बेर मलिकाइन के डाँटि देहलें -‘ तूहीं जानतारू, अफड़ा- तफड़ी? हम पूछबि नू हालिचालि।’\nसाँझि बेरा जनकदेव बेमने के मनोहर का नमर पर फोन लगवलें आ अनजान आवाज सुनिके पूछलें -‘ रउरा के बोलतानीं? मनोहर कहाँ बाड़ें?’\n‘हम गोपालगंज से दरोगा जी बोलतानीं। बस- दुर्घटना में कई अदिमी के जान चलि गइल बा आ कई अदिमी घाही बा। सबलोग अस्पताल में बा। अनगिनत छिटाइल मोबाइलन में इहो मोबाइल मिलल बा। अपने आके देखि लीं कि जेकरा लग फोन कइनीं हँ, उहो त ओइमें नइखे?’\nजनकदेव का अपना फोन ना उठवला की गलती के अफसोस होखे लागल। मन कोठा- कोठा दउरे लागल। जल्दी से मोटरसाइकिल से अस्पताल चहुँपलें। सब घाही लो के देखलें, मनोहर ना लउकलें। जनकदेव समुझि गइलें कि हमार इयार अब ए दुनियाँ में नइखन। मनोहर के जगह का अभाव में भुँइया सुतावल देखते आँखि लोर से भरि आइल। जइसे कि मनोहर कहत होखसु–“अब कबो फोन क के तहके परसान ना करबि, ए इयार।”\nजनकदेव का चवन्हा आवे लागल। अलगे डाक्टर लो बतिआवत रहे– ‘ए अदिमी के त बँचावल जा सकत रहे। अगर, समय से अस्पताल आ गइल रहित आ एतना खून ना बहल रहित त।\nसंगीत सुभाष जी के लिखल अउरी रचना पढ़े खातिर क्लिक करीं\nपिछला लेखअनेक शब्द खातिर एक शब्द : भाग १\nअगिला लेखविमल कुमार जी के लिखल भोजपुरी गीत\nकाच केरा खइला के फायदा\nप्रियंका त्रिवेदी जी के लिखल भोजपुरी कविता पापा कहेलन


रवि किशन के पुतला के दुग्धाभिषेक – Anjoria\nरवि किशन के पुतला के दुग्धाभिषेक\nआम तौर पर फ़िल्मी सितारन खातिर दिवानगी दक्षिणे भारत में देखल जाला, लेकिन अब बिहारो में एकर शुरुआत हो गइल बा, हालही में कई शहरन में एकर उदाहरण देखे के मिलल जब पटना समेत मुजफ्फरपुर, मोतिहारी आ कटिहार में भोजपुरी सुपर स्टार रवि किशन के फैन्स रवि किशन पर अनायासे आ गिरल संकट दूर करे खातिर आ उनुकर फिल्म “फौलाद” के सफलता खातिर उनुका पुतला के विधिवत पूजा करके दूध से नहवावल लोग. कुछ जगहा लड्डू बँटाइल त कुछ जगहा पेड़ लगावल गइल.\nपटना में रवि किशन के फेंस महावीर मंदिर से पूजा कइला का बाद जुलुस बना के वीणा सिनेमा हॉल पहुचले, जहाँ “फौलाद” ओह दिने रिलीज़ भइल रहे. सिनेमाहाल का सहन में रवि किशन के फौलादी तेवर वाला बड़हन कट आउट के माला पहिरावल लोग आ फेर ओकरा के दूध से नहवावल लोल. एह कार्यक्रम के नेतृत्व रवि किशन फेंस क्लब के प्रधान महासचिव नीरज पाण्डेय आ उदय भगत कइले. एह मौका पर फिल्म के निर्माता रजनीश गुप्ता, निर्देशक फ़िरोज़ खान, राजीव रंजन कुमार, कलाकार रोहित सिंह मटरू, निरुपमा श्री, फिल्म वितरक पुनीत सिंह, सुशांत, राजू कुमार, संदीप लाल, वीणा सिनेमा के सुनील सिंह समेत सैकड़ो प्रशंसक मौजूद रहले. एही अवसर वीणा सिनेमाहाल के प्रांगण में बिहार एडवरटीजमेंट वेलफेयर एस्सोसियेशन के हिमान्द्री दास वृक्षारोपणो कइलन.\nबाद में पत्रकारन से बतियावत नीरज पाण्डेय कहले कि सुपर स्टार रवि किशन आ उनुकर उनका परिवार एह घरी बहुते मानसिक परेशानी से गुजरत बा काहे कि हालही में उनुका घरे एगो हादसा हो गइल रहे. कहलन कि सभ लोग भगवान से प्रार्थना करत बा कि रविकिशन के सगरी परेशानी दूर हो जाव आ फिल्म “फौलाद” सुपर हिट होखे. मुजफ्फरपुर में एह कार्यक्रम के नेतृत्व रवि किशन फेंस क्लब के राष्ट्रीय अध्यक्ष आलोक श्रीवास्तव, मोतिहारी में फेंस क्लब के जिला अध्यक्ष सुजीत सार्थक, आ कटिहार में जिला अध्यक्ष रितेश जयसवाल कइलें.\nबिहार में पहिला बेर कवनो कलाकार के पुतला के अइसन दुग्धाभिषेक भइल बा.\nनयकी सनसनी सोनिया कश्यप\nViraj Bhatt inanew look in Barood


Vicky Kayshal And Katrina kaif Wedding unfinished love story of salman khan Bhojpuri - Tech Review Anand\nVicky Kayshal And Katrina kaif Wedding unfinished love story of salman khan Bhojpuri\nएकर कारण बा कि सलमान कैटरीना के पूर्व प्रेमी रह चुकल बाड़ें अउरी उहे कैटरीना के करियर स्थापित करे वाला भी हवें. कहे के माने बा कि विकी अउरी कैट के सफल प्रेम से ज्यादा सलमान के असफल प्रेम के चर्चा हो रहल बा. आज फिल्मी सुग्गा अइसने कथा सुनावे खातिर आइल बा.\nफिल्म इंडस्ट्री में प्रेम के सफल होखल अउरी परिणाम तक पहुंचे वाला कथा त बा बाकिर ओकरा से ढेर असफल प्रेम कथा के पोलिंदा बा. अब जइसे सलमान खान के ले लीं. उनके असफल प्रेमकथा के लिस्ट उठावल जाय त कई गो पन्ना रंगा जाई. उ जब फिल्म इंडस्ट्री में अइलें ओकरा बाद से ही उनके फेल लव स्टोरी के सिलसिला चालू भइल अउरी बेचारु के साथे अभिन ले चलत बा. सलमान खान के पहिला प्रेम कहानी संगीता बिजलानी के साथे चालू भइल. संगीता मिस इंडिया रहली आ दुनू जाना में खूब नजदीकी भइल. दुनू जाना के बियाह ले होखे वाला रहे बाकिर बाद में दूरी आ गइल. संगीता फेर बाद में मोहम्मद अजहरुद्दीन से बियाह कइली. हालांकि अजहरुद्दीन से भी उनके 2010 में तलाक हो गइल. बाकिर अभिनो संगीता सलमान खान के परिवार से जुड़ल बाड़ी. उनके बहिन अर्पिता के बियाह में उ सलमान के साथे लउकल रहली.\nसलमान के अगिला असफल प्रेम कहानी बा पाकिस्तानी अभिनेत्री आ डायरेक्टर सोमी अली के साथे. सोमी अली जब पाकिस्तान से अमेरिका अपना माई अउरी भाई के साथे गइली त दिल में सलमान खान खातिर प्यार सम्हार के ले गइली. जब उ 16 साल के रहली त अपना माई के खूब मनवली कि उ बंबई जाके फिल्मन में काम करे के चाहत बाड़ी ताकि उ सलमान खान से मिल सकस. जब उ इहाँ अइली त मॉडलिंग के ऑफर लेबे लगली अउरी जलदिए उनके सलमान खान से मुलाकात भी हो गइल. सलमान आ उ दुनू जाना में प्यार हो गइल अउरी प्यार के रिश्ता बड़ा ढेर दिन ले चलल. करीब 1991 से लेके 1999 ले दुनू जाना रिलेशनशिप में रहल लोग. एही बीच सोमी दस गो हिन्दी फिल्मन में काम भी कइली. बाकिर सलमान के दारू के लत आ सोमी के बचकाना बेवहार दुनू जाना के ब्रेकअप के कारण बनल. ओकरा बाद सोमी भारत से वापस अमेरिका लौट गइली.\n1996 में एगो अफवाह सलमान खान के लेके अउरी उड़ल रहे. बांग्लादेश के एगो प्रभावशाली महिला फरिया आलम के साथे नाम जुड़ल. उ फुटबाल क्लब के सेक्रेटरी रहली. फरिया के कई गो बड़ नाम प्रेमी रह चुकल बा. ओह में सलमान खान के भी नाम आइल. बाकिर सलमान खान फरिया के साथे कइसनो जान पहचान भा संबंध के अफवाह कहलें अउरी मना कर दिहलें.\nसोमी अली से रिश्ता खतम भइला के बाद सलमान के दिल लागल ऐश्वर्या राय से. ई रिश्ता अभियो फिल्म इंडस्ट्री के सबसे चर्चित प्रेम कथा के रूप में मशहूर बा. सलमान अउरी ऐश्वर्या 1999 के फिल्म ‘हम दिल दे चुके सनम’ के सेट पर जब मिलल लोग त दुनू जाना के दिल इलू इलू करे लागल. एकरा बाद एह लोग के रिलेशनशिप बढ़िया चले लागल. बाकिर बाद में सलमान खान ऐश्वर्या के लेके बहुत अधिकार जमावे लगलें. जब मन करे तब उ उनका फिल्मन के सेट पर पहुँच जास, उनके साथी हीरो के धमका देस. ऐश्वर्या मीडिया में अपना फिल्मन के चलते ना बाकिर सलमान के साथे प्रेम संबंध में रहला के चलते मशहूर रहली, ई बात उनके बहुत परेशान करे. एक दिन एकर पराकाष्ठा हो गइल जब राति खां तीन बजे सलमान कवनो बात पर ऐश्वर्या के घरे पहुँच गइलें आ उनके दरवाजा पीटे लगलें. उ धमकी भी देबे लगलें कि अगर तू गेट ना खोलबू त हम मर जाएम. ई बहुत बड़हन ड्रामा बना देहलस. आस पास के लोग अउरी मीडिया एकरा के खूब भुनवलस. एकरा बादे ऐश्वर्या सलमान से दूरी बना लेहली. बाकिर सलमान के ऊपर ऐश्वर्या के बोखार उतरल ना. जब ऐश विवेक ओबेराय के साथे रिलेशनशिप में आ गइली त सलमान खिसी विवेक के लगभग 41 बार फोन कइले रहलें आ फेर जान से मारे के धमकी भी देहलें. उ सब त ठीक बा, बाकिर मीडिया में ई बात खूब कहाला कि उ आपन पहचान आ इंडस्ट्री में दबदबा के इस्तेमाल करके विवेक ओबेराय के करियर ही बर्बाद कर देहलें. एकरा बारे में विवेक एगो इंटरव्यू में भावुक होके बतवलें भी.\nफेर उनका जीवन में अइली कैटरीना कैफ जे हिन्दी फिल्मन में 2003 में डैब्यू कइले रहली. कैट के स्थापित कइलें सलमान अपना फिल्म मैंने प्यार क्यूँ किया (2005) में हीरोइन बना के. ओकरा बाद एह दुनू जाना के प्रेम कहानी कई साल ले चलल आ मीडिया के खूब ध्यान खिंचलस. सलमान कैटरीना के लेके भी एतना गंभीर रहलें कि साल 2008 में सलमान कैटरीना के जन्मदिन पर आपन पुरान दोस्त शाहरुख से झगड़ लेहलें. बाकिर कैटरीना के ई सब पसंद ना आइल. दुनू जाना में अउर भी कुछ मनमुटाव रहे एही से कैट उनके छोड़ दिहली आ रनबीर कपूर के साथे डेट करे लगली. दुनू जाना अजब प्रेम की गजब कहानी के सेट पर मिलल रहे लोग. सलमान त इशारा इशारा में अर्पित के शादी में माइक पर भी कहि देले रहलें कि उ कैटरीना से बियाह भी करे वाला रहलें, बाकिर उ मौका चूक गइली. खैर, कैटरीना जीवन में और आगे बढ़के विकी कौशल से बियाह कर चुकल बाड़ी.\nफेर सलमान के प्रेम संबंध विदेसी मॉडल यूलिया वन्तुर के साथे चलल. अब ओ लोग के बीच में का स्थिति बा, ई त रिपोर्ट मीडिया में नइखे आइल बाकिर उनके लगातार टूटत दिल के सीरीज देख के रउआ बुझा त गइले होई कि बेचारा सलमान खान बियाह काहें ना कइलें.\n( लेखक मनोज भावुक भोजपुरी साहित्य और सिनेमा के जानकार हैं।)\nCategories Entertainment Tags Articles in Bhojpuri, Bhojpuri, Bhojpuri Articles, Bhojpuri News, Kaif, Katrina, Katrina kaif, Kayshal, Khan, love, News in Bhojpuri, salman, Salman Khan, Story, unfinished, vicky, vicky kaushal wedding, Vicky Kayshal, Wedding Post navigation\nखुले में नमाज पढ़ना बर्दाश्त नहीं: हरियाणा के मुख्यमंत्री\nCONFIRM Bharti Singh is Pregnant shared the information by sharing the post EntPKS – GOOD NEWS: भारती सिंह बनने वाली हैं मां, बोलीं


कहनी-अनकहनी – प्रकाशक का कहनी – Anjoria\nनवम्बर 20, 2017 कहनी-अनकहनी, छोट छोट कहानियन के संग्रह, भोजपुरी साहित्यकार, विनोद द्विवेदी\nभोजपुरी साहित्यकार विनोद द्विवेदी के लिखल छोट छोट कहानियन के संग्रह “कहनी-अनकहनी” प्रकाशित हो गइल बा. एह संग्रह के बारे में प्रकाशक के कहनाम एहिजा दीहल जा रहल बा –\nलघुकथा कहानी के ऊ लघु-विन्यास ह, जवना में जिनिगी के कवनो खास पल, कवनो घटना, क्रिया-व्यापार भा संवेदन-सूत रहेला. कथा बीने-बनावे वाला ओही के कहनी की छोट काया में अपना लूर-ढंग से बीनत समाजिक जथारथ के विद्रूप-विसंगति, संवेदनहीनता आ विडम्बना भा मानवी-मूल्य के संकेतिक रुप में उद्घाटित करेला. पढ़वइया-सुनवइया रे नजर खुद-ब-खुद ओह ‘साँच’ पर पहुँच जाला, जवन कथाकार देखावल चाहत रहेला. मानवी-मूल्यन के क्षरण, अनीति, भ्रष्टाचार आदि नकारात्मक पक्ष उजागर करे का साथ-साथ रचनाकार ओह सकारात्मकता आ नेह-निष्ठो के रचनात्मक उरेह करेला, जवन मनुष्य आ मनुष्यता के दिशा देव.\nअरसा से अनुज विनोद द्विवेदी एह विधा (लघुकथा) में अपना रचनात्मकता बल-बेंवत आ कला के साधत, गति देत आइव बाड़न, बिना कवनो चाह-चिन्ता के कि ऊ साहित्याकर कहासु. पछिला तीन-चार दशकन में उनकर कतने लघुकथा कईएक प्रमुख पत्र-पत्रिकन में प्रकाशित चर्चित भइली सन. उनहने के बीनत-बटोरत ई छोट संग्रह कहनी-अनकहनी तइयार हो गइल. विनोद जी घर-परिवार-समाज आ देश के जरत-बुतात सवालन से मुठभेड़ करत, आदमी का अमानवी बात-ब्यौहार आ कथनी-करनी के अपना कथा के विषय बनवले बाड़े. संग्रहित कहानियन के समय-संदर्भ पछिला तीस सालन के बा, तब्बो ऊ प्रासंगिक आ अरथवान बा.\n‘पाती’ परिवार से जुड़ल रचनाकार के एह प्रासंगिक कृति के प्रकाशन करत खा हम आश्वस्त बानी कि भोजपुरी पाठक-वर्ग एह संग्रह के स्वागत हृदय से करी !\n– डॉ अशोक द्विवेदी,\nपाती प्रकाशन (बिग-सी मीडिया ग्रुप के इकाई),\nविनोद द्विवेदी के परिचय –\nजन्म –3सितम्बर 1958 का दिने उत्तर प्रदेश के गाजीपुर जनपद के सुल्तानपुर (डाकघर – गोसपुर) गाँव में.\nआजीविका – भारतीय खाद्य निगम में अधिकारी\nएन-10 79 आर.बी.सी.,\nआर. के. पुरम्, न्यी कालोनी,